Tiada keperluan doktor khas iringi Azizulhasni - PKBM

KUALA LUMPUR, 29 Januari -  Tiada keperluan bagi membawa doktor pengiring khas memantau tahap kesihatan jaguh berbasikal trek negara, Datuk Mohd Azizulhasni Awang dalam kejohanan disertai tahun ini.Naib Presiden Persekutuan Kebangsaan Berbasikal Malaysia (PKBM) Datuk Amarjit Singh Gill berkata sebaliknya, pegawai perubatan dari Institut Sukan Negara sudah mencukupi untuk memantau rapi Azizulhasni yang dijadual mengharungi jadual padat dalam misinya memburu tempat ke Sukan Olimpik Paris 2024.“Saya rasa Azizulhasni akan ambil bahagian sekiranya doktor memberi lampu hijau kepadanya untuk beraksi. Jika tidak beliau tidak akan menyertai 125th Austral Wheelrace di Melbourne, Australia, Disember lepas. “Jadi saya rasa dia dah dapat lampu hijau daripada doktor yang merawatnya untuk kembali kepada aksi berprestasi tinggi,” katanya ketika ditemui baru-baru ini.

Pemenang pingat perak acara keirin lelaki pada Sukan Olimpik Tokyo 2020 itu bakal menempuh jadual padat dengan menyertai tiga siri kejohanan Nations Cup atau Piala Negara-Negara iaitu di Jakarta, Indonesia pada 23-26 Feb ini diikuti Kaherah, Mesir (14-17 Mac) dan Milton, Kanada (20-23 April) yang menawarkan mata kelayakan Olimpik.‘The Pocket Rocketman’ sebelum ini menjalani pembedahan pada April tahun lepas susulan masalah jantung jarang ditemui dikenali sebagai arteri koronari kanan yang menyalur daripada aorta di posisi janggal/ganjil (AAORCA).- BERNAMA


Tiga pemain import jadi taruhan THT sasar gelaran trebel musim ini

(Majlis Pelancaran jersi musim baru THT dan memperkenalkan pemain dan penaja bertempat di Hotel Permai, Batu Buruk, Kuala Terengganu semalam/FOTO Facebook UPDI)

KUALA TERENGGANU, 29 Januari - Tiga pemain import Korea Selatan menjadi taruhan Terengganu Hockey Team (THT) bagi menghadapi saingan Liga Hoki Malaysia (MHL) musim ini.Mereka terdiri daripada Choi Hoil, Yoo Seung Ho dan Jang Jonghyun; bintang hoki Korea Selatan yang berpengalaman beraksi di pentas Olimpik.Presiden Persatuan Hoki Terengganu, Mohd Fikri Harun berkata, sandaran turut diletakkan kepada ketua jurulatih hoki baharu THT, Seo Jongho.Jongho berpengalaman luas dan pernah menggalas tugas sebagai penolong jurulatih THT untuk menerajui pasukan.THT turut diperkuatkan 4 pemain kebangsaan yang kini sedang beraksi di Kejohanan Hoki Piala Dunia 2023 di India, iaitu Muhammad Marhan Jalil, Shello Silverius, Faizal Saari dan penjaga gol, Muhammad Hafizuddin Othman. "Kita diberitahu oleh barisan kejurulatihan ia merupakan satu impak yang bagus terutamanya bagi pemain yang muda daripada Korea, yang mana pemain Korea ini nanti akan diserap masuk bersama pasukan senior setelah piala dunia tamat dan salah seorang daripada mereka merupakan antara flicker terbaik remaja di korea," katanya pada majlis pelancaran jersi, memperkenalkan penaja dan pemain sempena MHL 2023 di sini semalam.THT turut menyasarkan untuk meraih gelaran trebel musim ini.

Dalam pada itu, pasukan hoki wanita Terengganu, Terengganu Ladies Hockey Team-Majlis Sukan Negeri Terengganu (TLHT-MSNT) akan kembali mewarnai saingan MHL selepas dua tahun menyepi. Tiada sasaran tinggi diletakkan, namun penyertaannya akan memberi pendedahan kepada atlet muda.Sementara itu, Kerajaan Negeri turut menyumbang suntikan dana sebanyak RM2.5 juta kepada Persatuan Hoki Negeri Terengganu pada tahun ini.Jumlah itu menyaksikan peningkatan RM500,000 berbanding tahun lalu.Exco Pembangunan Belia, Sukan Dan NGO, Wan Sukari Wan Abdullah berkata, penambahan itu bagi menampung perbelanjaan akademi pembangunan hoki negeri yang baru ditubuhkan.Selain untuk penganjuran sebuah kejohanan bertaraf antarabangsa pada 9 Ogos nanti. "Pada tahun ini juga, program melalui Akademi Pembangunan Sukan Hoki ditubuhkan dan Insya-allah kita mengharapkan dengan suntikan tambahan kewangan daripada negeri ini dapat merealisasikan hasrat Terengganu untuk muncul sebagai pasukan yang paling disegani dan digeruni dalam konteks negara kita," katanya.


Perkukuh Speedy Tigers: S. Kuhan sertai barisan kejurulatihan

(S. Kuhan merupakan bekas pakar pukulan sudul penalti kebangsaan yang bakal bersama dalam barisan kejurulatihan skuad/FOTO BERNAMA)

KUALA LUMPUR, 29 Januari - Konfederasi Hoki Malaysia (KHM) bakal mendapat khidmat bekas pakar pukulan sudut penalti Kebangsaan, S. Kuhan dalam barisan kejurulatihan skuad 'Speedy Tigers'.Kepakaran S.Kuhan ditagih bagi membantu menyelesaikan masalah ketumpulan penyudah pukulan sudut penalti dihadapi skuad negara ketika ini.Presiden KHM, Datuk Seri Subahan Kamal berkata, bekas kapten Kebangsaan berusia 46 tahun itu akan bertindak sebagai penasihat bagi pukulan sudut penalti."Saya rasa kita akan memberi tanggungjawab kepada beliau. Beliau juga telah menyatakan kesudian. Kita semua tahu beliau pemain pukulan sudut penalti yang hebat. S. Kuhan sangat bijak, pintar dan tahu mengendali situasi," katanya.

(Pemain Hoki Kebangsaan Speedy Tigers/FOTO FACEBOOK MHC)

Jelas beliau kelemahan yang ada perlu atasi segera, sebelum skuad 'Speedy Tigers' ke Sukan Asia Hangzhou, China September nanti. Kejohanan Hoki Piala Dunia yang berakhir baru-baru ini menyaksikan skuad Negara cuma mampu menterjemah EMPAT daripada 29 peluang pukulan sudut penalti. Jaringan dihasilkan Sumantri Norsyafiq, Rahim Razie dan Shello Silverius.


Pearly-Thinaah kandas di separuh akhir Masters Indonesia

KUALA LUMPUR, 29 Januari- Cabaran kem badminton Malaysia di kejohanan Masters Indonesia 2023 berakhir selepas beregu wanita utama, Pearly Tan dan M. Thinaah terkandas di peringkat separuh akhir, pada JumaatIni kali kedua berturut-turut pasangan negara itu tewas di saingan empat terakhir dan gagal ke final selepas kecewa di Terbuka India, minggu lepas.Dalam aksi di Istora Senayan, Jakarta itu, Pearly dan Thinaah terpaksa akur dengan kehebatan beregu nombor 11 dunia dari Jepun, Yuki Fukushima-Sayaka Hirota 14-21, 19-21.Pasangan ranking ke-6 dunia itu sebelum ini beraksi cemerlang ketika menyingkirkan beregu dari China di suku akhir semalam.Namun, mereka gagal meneruskan momentum tersebut di separuh akhir apabila tunduk mudah straight sets dalam pertarungan 51 minit.Pemenang pingat emas Sukan Komanwel 2022 itu masih dalam pemburuan gelaran pertama musim ini sejak meraih kejayaan di Terbuka Perancis tahun lepas.Dalam Terbuka India minggu lalu, mereka turut kandas di separuh akhir selepas tewas kepada beregu nombor dua dunia, juga dari Jepun, Nami Matsuyama-Chiharu Shida.Pasangan Pearly-Thinaah merupakan wakil tunggal negara di separuh akhir selepas beregu lelaki Aaron Chia-Soh Wooi Yik dan beregu campuran Goh Soon Huat-Shevon Lai Jemie tewas di suku akhir, pada Khamis.

(Aksi M. Thinaah dan Pearly Tan (kanan) di kejohanan Masters Indonesia 2023)


Jailton Paraiba sah sarung jersi Sabah FC

KOTA KINABALU, 28 Januari - Desas desus akhirnya terjawab, pemain sayap kelahiran Brazil, Jailton Paraiba kini sah menyarung jersi Sabah FC mengisi sembilan kuota import untuk liga baharu musim ini.Pemain berusia 32 tahun sebelum ini terikat bersama kelab kerdil berpangkalan di China, Qingdao Youth Island yang mana beliau merupakan antara pemain terbaik buat pasukan tersebut.

Dalam 28 penampilan, Paraiba berjaya merekodkan lapan jaringan peribadi dan lima bantuan gol untuk membantu pasukan itu menduduki tangga kesembilan daripada 18 pasukan.Kehadiran Paraiba sekali gus mengisi posisi sayap kanan dengan usia Amri Yahyah semakin lanjut untuk menajamkan lagi jentera serangan pasukan Sang Badak.


Jersi baharu Selangor FC bertemakan memori Stadium Shah Alam

SHAH ALAM, 28 Januari - 'Memori Stadium Shah Alam' diangkat menjadi tema jersi baharu pasukan Gergasi Merah bagi musim 2023.Selangor FC dalam kenyataan menerusi portal rasminya memaklumkan jersi baharu merah kuning direka khas dengan menjadikan Stadium Shah Alam sebagai sumber inspirasi utama dalam mengabadikan segala sejarah dan memori indah sepanjang 28 tahun kewujudan stadium itu."Penggunaan warna utama iaitu merah adalah lambang keberanian, kekuatan serta semangat yang tinggi dalam pasukan. Manakala warna ‘pasir’ sebagai warna kedua, bermaksud satu daripada komponen konkrit yang merupakan bahan binaan asas utama Stadium Shah Alam," menurut kenyataan tersebut, hari ini.

(Jersi baharu Selangor FC direka khas dengan menjadikan Stadium Shah Alam sebagai sumber inspirasi utama/ Foto FB Selangor FC)

Penggunaan sudut pandangan luar bentuk Stadium Shah Alam diletakkan sebagai simbol utama di belakang, manakala sudut pandangan hadapan stadium diterapkan di kolar dan lengan jersi ini. Label tag pada sisi kanan jersi ini pula merupakan koordinasi kedudukan stadium yang pelbagai kenangan tercipta dan tanah tumpah perjuangan Selangor.Motif wave yang timbul pada jersi berkenaan berasaskan corak petak berisikan perkataan Selangor yang diambil daripada tempat duduk penyokong di Stadium Shah Alam yang cukup ikonik dalam kalangan penggemar kancah bola sepak Selangor dan Malaysia.


Jelajah Malaysia ke-54: 24 pasukan mengesahkan penyertaan

KUALA LUMPUR, 28 Januari - Kejohanan berbasikal Jelajah Malaysia edisi ke-54 kini kembali dianjurkan tahun ini selepas lima tahun tidak dipertandingkan.Siri jelajah berstatus 2.2 yang akan membuka tirai 26 Februari ini bakal berlangsung meriah dengan penyertaan pasukan antarabangsa.Menurut Pengerusi Eksekutif Jelajah Malaysia, Datuk Nik Rosma Nik Mohamed, perlumbaan dengan jarak keseluruhan 728.45 kilometer berjaya menarik penyertaan 24 pasukan dengan 16 pasukan berstatus benua, dua pasukan kebangsaan dengan 120 pelumba."Dari segi penganjuran terlalu memberansangkan, meski pun pada awalnya agak susah untuk mendapatkan tajaan daripada pelbagai pihak. Sepatutnya Jelajah Malaysia ini diadakan pada tahun 2020, namun kerana berdepan dengan pandemik COVID-19 acara ditangguhkan dan diteruskan pada tahun ini."Kita doakan agar semuanya berjalan dengan lancar," katanya pada sidang media pengumuman laluan JM54 semalam.

Dalam pada itu, Pengarah Acara Jelajah Malaysia, Jamaludin Mahmood memberi jaminan bahawa 80 peratus laluan edisi kali ini selamat daripada kawasan banjir.Jelas beliau, laluan alternatif juga sudah disediakan pihaknya jika laluan sedia ada tidak dapat digunakan disebabkan banjir.“Kita sudah buat tinjauan, mungkin ada beberapa tempat yang terkesan (banjir). Bagaimanapun perlumbaan ini dibuat luar musim hujan dan 80 peratus selamat dari banjir.“Sebenarnya kita sudah mempunyai pelan sokongan sekiranya perkara itu berlaku. Kita sudah ada laluan alternatif.“Kita juga pernah berdepan situasi seperti ini semasa Le Tour De Langkawi 2010 yang mana kami sudah siapkan laluan alternatif. Jadi kami harap perlumbaan ini akan lancar tanpa sebarang musibah dan sebagainya,” katanya.Jelajah Malaysia akan bermula di Memorial Pengisytiharan Kemerdekaan, Melaka dan berakhir di Meru Raya, Ipoh pada 2 Mac depan.Sebanyak empat jersi ditawarkan iaitu Jersi Pendahulu keseluruhan pelumba, Jersi Raja Bukit, Jersi Raja Pecut dan Jersi pelumba muda terbaik.


Speedy Tigers akhiri kempen Piala Dunia 2023 di tempat ke-13

ROURKELA, 28 Januari - Skuad hoki lelaki kebangsaan mengakhiri kempen Piala Dunia 2023 di kedudukan ke-13 dengan menewaskan Jepun, 3-2, pada aksi klasifikasi tempat ke-13 hingga ke-16 di Stadium Birsa Munda di Rourkela, India.Kejayaan itu sekali gus memperbaiki pencapaian tempat ke-15 yang diraih pada edisi 2018.Pasukan bimbingan A. Arul Selvaraj bermula garang, apabila mendahului juara bertahan Sukan Asia itu seawal minit ketujuh menerusi jaringan pukulan sudut penalti Shello Silverius.Jepun yang ketinggalan menggunakan peluang menyamakan kedudukan untuk satu sama minit ke 24 jaringan Kaito Tanaka selepas Malaysia terpaksa bermain 10 pemain.

Sebaik memasuki suku ketiga Jepun terus mendadului dengan 2-1 hasil jaringan padang Seren Tanaka pada minit ke-31.Namu kelincahan pemain kelahiran Sabah, Shello Silverius berjaya mengikat kembali keputusan dua sama seminit kemudian.Dua minit berselang Shahmie Irfan Suhaimi muncul wira apabila menjaringkan gol kemenangan Speedy Tigers sekali gus memberikan khabar gembira buat pasukan hoki lelaki kebangsaan.


All Star Xi Piala AFF 2022: Faisal Halim disenarai dalam kesebelasan utama

KUALA LUMPUR, 28 Januari - Kapten Skuad Harimau Malaya, Mohamad Faisal Abdul Halim menjadi satu-satunya pemain Malaysia disenaraikan dalam All-Star XI atau kesebelasan utama terbaik saingan Piala Persekutuan Bolasepak ASEAN (AFF) 2022.Pemain Selangor FC itu berjaya menempatkan diri dalam kalangan tiga penyerang terbaik.Menerusi hantaran melalui Facebook rasmi Piala AFF, selain Mohamad Faisal, turut dipilih sebagai penyerang terbaik iaitu pemain Thailand, Teerasil Dangda dan Nguyen Tien Linh dari Vietnam.Mereka turut berkongsi gelaran penjaring terbanyak selepas masing-masing mencetak keseluruhan enam gol.Penjaga gol Vietnam, Dang Van Lam mengisi posisi penjaga gol terbaik sementara pemain pertahanan terbaik menjadi milik Kritsada Kaman dari Thailand, Sasalak Haiprakhon (Thailand), Jordi Amat (Indonesia) dan Doan Van Hau dari Vietnam.

Tiga pemain tengah terbaik pula menyaksikan dua daripadanya dari Thailand - Theerathon Bunmathan iaitu kapten pasukan dan Sarach Yooyen dan satu slot lagi diisi Nguyen Hoang Duc dari Vietnam.Senarai All-Star XI Piala AFF 2022 adalah berdasarkan undian peminat.


MPM terima hak eksklusif penyiaran temasya Cambodia 2023

KUALA LUMPUR, 27 Januari - Buat pertama kalinya, Majlis Paralimpik Malaysia (MPM menerima hak eksklusif penyiaran bagi kedua-dua temasya Sukan SEA dan Sukan Para ASEAN (APG) Kemboja.Presidennya, Datuk Seri Megat D Shahriman Zaharudin berkata Jawatankuasa Penganjur Sukan SEA Kemboja (CAMSOC) telah memberikan hak eksklusif penyiaran kepada badan-badan penyiaran utama dalam negara.Ia termasuk hak televisyen bagi siaran percuma dan televisyen berbayar, hak internet dan media baharu IPTV dan OTT, serta hak media sampingan termasuk hak audio.“Usaha yang diambil MPM bukan hanya akan memberi manfaat kepada pergerakan sukan dalam negara, bahkan memberi keyakinan kepada rakyat bahawa negara sentiasa prihatin pada pembangunan sukan dan cita rasa peminat sukan.“Melalui siaran secara langsung atau sebaliknya, peminat sukan dapat mengikuti perkembangan wira dan wirawati negara bersaing di medan Sukan SEA dan Sukan Para ASEAN,” katanya menerusi kenyataan pada Jumaat.

Sebanyak 37 jenis sukan akan dianjurkan pada Sukan SEA ke-32 yang berlangsung bermula 5 hingga 17 Mei akan datang.Sementara APG ke-12 akan menyaksikan penganjuran 13 jenis sukan dari 3 hingga 9 Jun.Kedua-dua temasya ini melibatkan 10 negara ASEAN dan Timor Leste yang akan diadakan di Phnom Penh.


Jonathan isi kuota penyerang Sang Kenari

ALOR SETAR, 27 Januari - Kedah Darul Aman (KDA FC) mengumumkan penyerang import kelahiran Brazil, Jonathan Boareto dos Reis mengisi kuota pemain penyerang import antarabangsa Sang Kenari bagi musim 2023. Pemain berusia 33 tahun ini bakal bergandingan bersama dengan seorang lagi penyerang juga dari Brazil, Willian Lira yang kini cemerlang meledakkan empat gol bersama KDA FC pada tiga aksi pra-musim 2023.

Jonathan yang mendapat gelaran Jonathan Balotelli sebelum ini beraksi bersama pasukan Jeonnam Dragons di Liga kedua Korea Selatan, (K-League 2) dan membantu kelab itu menjuarai Piala FA Korea Selatan pada musim 2022. KDA FC ketika mengumumkan perkara itu dilaman rasminya berkata Balo akan menggunakan jersi bernombor 89 di musim 2023. Ketajaman Balotelli mendapat perhatian pengendali KDA FC, Nafuzi Zain yang mahukan seorang penyerang yang mampu mengalas tugas untuk memburu gol jika penyerang lain seperti Willlian mengalami kecederaan. Bersama Jeonnam Dragons, Balotelli telah menjaringkan sebanyak 20 gol dengan tujuh bantuan gol dalam 62 penampilan K-League 2.


Penganjuran sukan permotoran : Denda hingga RM500,000 jika tiada lesen daripada PJS, MAM

SUBANG JAYA, 27 Januari - Kementerian Belia dan sukan (KBS) akan mengenakan denda RM50,000 hingga RM500,000 kepada panganjur acara sukan permotoran di negara ini yang gagal memenuhi syarat memohon lesen penganjuran perlumbaan.Menterinya, Hannah Yeoh menegaskan permohanan lesen berkenaan boleh dibuat di Pejabat Pesuruhjaya Sukan (PJS).

(Menteri Belia dan Sukan, Hannah Yeoh)

Jelas beliau, langkah itu bagi elak daripada berlaku perkara tidak diingini dalam panganjuran perlumbaan bermotor dan menjaga keselamatan orang ramai."Permohonan perlesenan menganjurkan sukan bermotor perlu dibuat dalam tempoh 30 hari untuk acara tempatan dan 90 hari untuk acara antarabangsa sebelum penganjuran acara sukan dilaksanakan," katanya.Dalam pada itu beliau turut mengingatkan penganjur agar memilih litar yang telah diluluskan pemeriksaan aspek keselamatan oleh Persatuan Sukan Bermotor Malaysia (MAM).MAM telah meluluskan sebanyak 11 litar perlumbaan diseluruh negara antaranya litar Speedway Plus, Litar lumba rakyat Kuala Selangor dan Litar lumba Tangkak.Sementara itu, KBS turut memberikan amaran akan mengenakan tindakan tegas kepada penganjur yang menyalah gunakan logo Kemeterian berkenaan."Bagi penganjur yang salah gunakan logo KBS, kita ada banyak penganjur aktiviti program suka-suka letak logo KBS sahaja yang tidak ada lesen penganjuran, kalau kita diberitahu oleh orang awam kita akan buat laporan untuk tindakan seterusnya," katanya.Jelas Hannah, pihaknya mendapati ada penganjur daripada sukan permotoran yang menggunakan logo KBS tanpa mengikut prosedur ditetapkan.


Piala FA, City berpeluang ganggu fokus Arsenal

LONDON, 27 Januari- Manchester City berpeluang mengganggu momentum hebat pendahulu Liga Perdana Inggeris, Arsenal menjelang aksi Piala FA Inggeris awal pagi esok di Etihad.City ketika ini masih mengejar rapat dengan lima mata di belakang Arsenal yang kurang satu perlawanan liga.Namun, juara bertahan itu masih belum bertemu The Gunners dalam dua aksi EPL sekali gus menjadikan aksi Piala FA ini sebagai 'sajian pembuka selera' sebelum 'hidangan utama' buat peminat bola sepak England.Arsenal dalam prestasi terbaik musim ini, termasuk kemenangan ke atas Tottenham dan Manchester United pada aksi terakhir.Manakala City pula masih terus memberi tekanan dengan mencatat kejayaan ke atas Spurs dan Wolves.Keputusan awal pagi esok juga bakal menjadi petunjuk utama buat kedua-dua pasukan tentang siapa yang lebih kental untuk bergelar juara musim ini.


Benzema, Vini Jr bawa Real ke pusingan separuh akhir Copa del Rey

MADRID, 27 Januari- Real Madrid menang 3-1 menentang seteru, Atletico Madrid dalam kempen Piala Copa del Rey sekali gus mara ke pusingan separuh akhir.Jaringan masa tambahan Karim Benzema dan Vinicius Junior menambah derita pasukan lawan.Tirai jaringan dibuka seawal minit ke-19 menerusi penyerang Alvaro Morata menyudahkan hantaran lintang daripada Koke.Atletico yang selesa permainan hampir 60 minit bagaimanapun terpaksa akur dengan jaringan penyamaan oleh 'ubi' muda Real, Rodrygo pada minit ke-78.Kedua-dua pasukan terikat seri 1-1 sehingga minit ke-90 dan memaksa perlawanan diteruskan kepada masa tambahan.Selain itu, situasi pedih melanda pasukan Atletico selepas pengadil melayangkan kad merah kepada pemain pertahanan, Stefan Savic pada babak penting.

(Pemain pertahanan Atletico Madrid, Stefan Savic dilayangkan kad merah oleh pengadil/AFP)

Insiden itu menyaksikan Atletico bermain dengan 10 pemain dan membuka ruang kepada Real.Kapten pasukan Real, Karim Benzema menyempurnakan hantaran lintang daripada Marco Asensio.“Hari ini kami menghadapi perlawanan yang sangat sukar tetapi dengan watak dan pemain yang kami ada, kami dapat mengubahnya."Penderitaan tidak baik, kami perlu menjaringkan gol lebih awal," kata Benzema kepada Teledeporte.Tekanan dan intensiti permainan dirasai penyokong di Stadium Santiago Bernabéu.Seterusnya, giliran Vinicius Junior menghukum anak buah kendalian Diego Simeone untuk menghasilkan jaringan ketiga, menepis kutukan penyokong yang bertindak menyerang warna kulit dan perkauman kepadanya."Vinicius benar-benar mahu bermain dan dia mempunyai permainan yang sangat bagus."Saya fikir gol itu adalah ganjarannya untuk kerja hebatnya. Apa yang berlaku amat dikesali," kata jurulatih Madrid, Carlo Ancelotti pada sidang akhbar.Real Madrid pernah menjadi empat pasukan terakhir pada saingan Copa del Rey pada 2019.Kali ini, mencipta rekod sama dan akan berdepan antara tiga kelab lain iaitu Barcelona, Athletic Club dan Osasuna.-AFP


Zii Jia sekali lagi gagal melepasi pusingan awal

KUALA LUMPUR,  26 Januari - Perseorangan profesional lelaki negara, Lee Zii Jia mengalami penyingkiran pusingan awal kali ketiga berturut-turut apabila tumpas kepada pemain berpengalaman Hong Kong, Angus Ng Ka Long, pada pusingan kedua, Indonesia Masters 2023,di Jakarta, malam tadi.Pada pertarungan selama 65 minit di Stadium Istora Senayan, Zii Jia, pilihan kedua kejohanan, memulakan saingan dengan menang 21-16 sebelum tunduk 20-22 dan 13-21 pada set penentuan kepada pemain ranking ke-18 dunia itu.Pada saingan suku akhir hari ini, Ka Long akan berdepan dengan wakil Jepun, Kanta Tsuneyyama, yang turut menewaskan pemain Denmark, Anders Antonsen, 21-16,  21-10, pada aksi pusingan kedua.Sebelum ini, Zii Jia, turut terkandas pada pusingan kedua, masing-masing pada Terbuka Malaysia 2023, awal bulan ini, dan Terbuka India 2023, minggu lalu.Malaysia tidak mempunyai wakil dalam acara perseorangan lelaki selepas Ng Tze Yong turut tersingkir di pusingan kedua selepas kalah kali keempat di tangan pemain India, Lakshya Sen, 21-19, 8-21, 17-21.

(Perseorangan profesional lelaki negara, Lee Zii Jia mengalami penyingkiran pusingan awal kali ketiga berturut-turut/ Foto fail)

Pemain India itu menewaskan Tze Yong pada pertemuan pertama di suku akhir Cabaran Antarabangsa Bangladesh 2019 diikuti final Sukan Komanwel Birmingham 2022 dan separuh akhir Terbuka India 2022.Dalam pada itu, beregu campuran profesional negara, Tan Kian Meng-Lai Peng Jing, selaku pilihan kedua, gagal ke suku akhir selepas dikejutkan oleh gandingan tuan rumah, Jafar Hidayutullah-Aisyah Salsabila Putri Pranata, 21-15, 7-21, 21-14.Gandingan Indonesia bukan pilihan itu akan menentang gandingan China, Feng Yan Zhe-Huang Dong Ping di suku akhir.Sebelum itu, wakil China itu mengesahkan slot suku akhir selepas menundukkan gandingan Indonesia, Rinov Rivaldy-Pitha Haningtyas Mentari, 21-16, 21-8, pada pusingan kedua. -BERNAMA


Gol pertama Wout Weghorst penting-Erik ten Hag

NOTTINGHAM, 26 Januari-Pengurus Manchester United, Erik ten Hag gembira dengan prestasi ditunjukkan oleh penyerang baharu Wout Weghorst yang berjaya menjaringkan gol pertamanya buat pasukan itu ketika menentang Nottingham Forest pada separuh akhir pertama Piala Liga Inggeris.Weghorst menunjukkan kualitinya sebagai penyerang selepas menyambar bola muntah susulan rembatan Anthony sebelum tamat babak pertama."Gol tersebut penting bagi memberi keyakinan buat dirinya", ujar ten Hag."Dia melakukan tugas yang baik ketika bertemu Crystal Palace dan Arsenal", tambah pengurus yang berasal dari Belanda itu.Sementara itu, pengendali Nottingham Forest, Steve Cooper pula kecewa dengan kelemahan pasukannya yang melepaskan gol ketiga Manchester United pada saat-saat akhir perlawanan yang menyebabkan peluang pasukan itu semakin kelam menjelang perlawanan timbal balik kedua di Old Trafford minggu depan."Kami tidak ingin terlalu memikirkan keputusan malam ini. Hadapi kekecewaan merupakan jalan untuk berjaya", ujar Copper.Pada perlawanan yang diadakan di Stadium City Ground semalam, Manchester United menewaskan Nottingham Forest 3-0.-bbc.com

(penyerang Manchester United, Wut Weghorst bersama Bruno Fernandez usai perlawanan menentang Nottingham Forest/FOTO AFP)


Piala Gabenor Melaka, titik permulaan kebangkitan bola sepak Melaka

MELAKA, 26 Januari- Kejohanan Piala Gabenor Melaka bakal menjadi titik permulaan kepada misi mengembalikan semula kegemilangan sukan bola sepak di negeri itu selepas pasukan Melaka disahkan tidak beraksi dalam saingan Liga Super musim ini.Presiden Persatuan Bolasepak Melaka (MAFA), Datuk Nur Azmi Ahmad berkata, kejohanan itu juga dilihat sebagai persiapan buat pemain yang dipilih dalam pasukan yang akan beraksi di Liga Divisyen Tiga (Liga M3) nanti.  “Saya bersyukur dengan ada Piala Gabenor ini, kita ada 12 pemain Melaka yang mewakili M3, ini adalah satu pentadbiran sukan yang berbeza kerana kita nak pemain-pemain bola sepak ini datang dari Melaka sendiri. Ini titik permulaannya dan masing-masing ada peluang dalam Piala Gabenor ini kita dapat memilih setiap pemain daripada setiap pasukan yang terbaik," katanya. Sasaran pihaknya kini adalah memastikan pemain yang dipilih mampu menunjukkan prestasi terbaik dalam Liga M3, sekaligus melayakkan pasukan Melaka FC ke saingan Liga Super. Tambahnya, senarai pemain, jurulatih dan penaja pasukan Melaka FC dijangka diumum pada 9 Februari depan. Beliau berkata demikian selepas hadir pada Kejohanan Piala Gabenor Melaka di Stadium Universiti Teknikal Malaysia Melaka (UTeM), Durian Tunggal, Melaka.

(Presiden MAFA, Datuk Nur Azmi Ahmad)

Hadir sama, Ketua Menteri Melaka, Datuk Seri Sulaiman Md Ali dan Exco Pembangunan Belia, Sukan dan Badan Bukan Kerajaan Negeri, V.P Shanmugam.Dalam kejohanan itu, Pasukan MBMB Warriors FC muncul juara selepas menewaskan Tampoi FC, sekaligus membawa pulang hadiah berjumlah RM8,000, medal dan piala pusingan yang disampaikan Yang Dipertua Negeri, Tun Mohd Ali Mohd Rustam.


Piala Liga Inggeris: Rashford bantu Manchester United menang ke atas Forest

NOTTINGHAM, 26 Januari-Penyerang England, Marcus Rashford menjaringkan gol menakjubkan menerusi larian solo ketika membantu Manchester United menewaskan Nottingham Forest 3-0 pada aksi separuh akhir pertama Piala Liga Inggeris, awal pagi tadi.Kemenangan itu menyaksikan United membawa bekalan selesa menjelang aksi timbal balik kedua di Old Trafford, Khamis depan.Rashford yang sebelum ini menyinar dalam kempen Piala Dunia tahun lalu, meledak gol ke 18 musim ini pada minit keenam, sekali gus mendiamkan penyokong tuan rumah di City Ground.Pemain pinjaman, Wout Weghorst kemudian menggandakan kelebihan pada hujung babak pertama sebelum Bruno Fernandes melengkapkan kejayaan The Red Devils pada lewat permainan.Skuad kendalian Erik ten Hag yang selesa dengan bekalan selesa 3 gol menjadi pilihan untuk mara ke final di Wembley, sekali gus menamatkan kemarau trofi mereka selama 6 tahun.Lawan yang bakal dihadapi mereka nanti adalah pemenang satu lagi separuh akhir di antara Newcastle United dan Southampton-AFP

(Pemain Manchester United, Marcus Rashford cuba mengatasi pemain Nottingham Forest/FOTO AFP)


Piala Raja Sepanyol: Jaringan Dembele bawa Barcelona ke separuh akhir

BARCELONA, 26 Januari-Jaringan tunggal bintang Piala Dunia Perancis, Ousmane Dembele membantu Barcelona menewaskan Real Sociedad sekaligus membawa pasukan tersebut mara ke separuh akhir Piala Raja Sepanyol semalam.Gol pada minit ke-54 di babak kedua sudah cukup buat Barcelona merakam kemenangan ke-31 dalam semua kejohanan ketika menentang Real Sociedad yang terpaksa bermain dengan 10 orang selepas Brais Mendez diperintahkan keluar padang pada minit akhir babak pertama.Barcelona yang membuat permulaan cemerlang tahun ini dengan memenangi Piala Super Sepanyol selain menjadi peneraju Liga Sepanyol, tiga mata mengatasi Real Madrid meneruskan momentum kemenangan pada kejohanan ini.Real Sociedad yang turun tanpa perancang veteran, David Silva dan Mikel Merino akibat kecederaan dilihat bergelut untuk memenangi perlawanan.Pengurus Barcelona, Xavi Hernandez sebelum ini dilaporkan mempertahankan Dembele ketika mengambil alih Nou Camp pada 2021 berkata pemain tersebut mampu menjadi pemain sayap terbaik dunia sekiranya bekerja keras." Perkara paling penting adalah mempunyai mentaliti untuk berbuat sesuatu yang berbeza di Barcelona", ujar Xavi kepada wartawan pada Rabu."Buat saya, Dembele masih lagi salah seorang pemain sayap terbaik dunia. Saya gembira dengan pretasi yang ditunjukkannya."Dembele membuktikan sebaliknya dan ia bukan sesuatu yang mudah di Barcelona", tambah Xavi.Sementara itu, Osasuna terpaksa menunggu sehingga masa tambahan bagi mara ke separuh kejohanan dengan kemenangan 2-1 ke atas Sevilla.Kejayaan Osasuna mara ke separuh akhir mengulangi pencapaian terbaik mereka pada 2005 apabila bergelar naib juara setelah tewas kepada Real Betis.Perlawanan suku akhir seterusnya bakal menyaksikan Real Madrid bakal melayani kunjungan Atletico Madrid, manakala Athletic Club bakal bertandang ke Valencia.-AFP

(Pemain sayap Barcelona, Ousmane Dembele menerima ucapan tahniah daripada rakan sepasukan/FOTO AFP)


Masters Indonesia: Zii Jia mulakan kempen dengan kemenangan

KUALA LUMPUR, 26 Januari- Jaguh badminton perseorangan lelaki negara Lee Zii Jia memulakan kempen Kejohanan Masters Indonesia dengan meraih kemenangan di Istora Senayan di Jakarta, awal pagi tadi.Pemain ranking keempat dunia itu tenang melangkah ke pusingan kedua selepas menundukkan wakil Taiwan, Lin Chun Yi dengan kemenangan straight set 21-18, 21-17 dalam tempoh 41 minit.Zii Jia sekali gus akan menentang pemain ranking ke-18 dunia dari Hong Kong, Angus Ng Ka Long yang turut mara selepas menewaskan pemain profesional negara Cheam June Wei 21-6, 21-15.Sementara itu, beregu campuran profesional negara Goh Soon Huat-Shevon Lai Jemie hanya memerlukan 31 minit untuk menyingkirkan pasangan Denmark, Mathias Christiansen-Alexandra Boje 21-6, 23-21.Soon Huat-Shevon akan berdepan satu lagi gandingan Denmark, Mathias Thyrri-Amelia Magelund yang turut melangkah ke pusingan kedua selepas menewaskan gandingan Taiwan Chang Ko-Chi-Lee Chih-Chen 21-15, 22-20.

(Lee Zii Jia / FOTO BERNAMA)

Keputusan sama turut dilakar oleh satu lagi beregu campuran profesional negara Tan Kian Meng-Lai Pei Jing selepas menewaskan gandingan Jerman Jones Ralfy Jensen-Linda Elfer 21-10, 21-10.Kian Meng-Pei Jing akan bertemu gandingan Indonesia Jafar Hidayatullah-Aisyah Salsabila Putri Pranata yang berjaya melangkah ke pusingan kedua selepas menewaskan gandingan India Rohan Kapoor-Reddy Sikki 12-21, 23-21, 21-16. -BERNAMA


Skuad Jang akur kemampuan kewangan, dijangka hanya guna lima pemain import

SEREMBAN, 25 Januari- Kelab Bolasepak Negeri Sembilan (NSFC) dijangka hanya menggunakan khidmat lima pemain import berbanding sembilan yang dibenarkan, bagi menghadapi saingan Liga Malaysia musim ini.  Pengendalinya, K. Devan berkata, penggunaan pemain import bergantung kepada kemampuan kewangan pasukan.Bagaimanapun senarai nama pemain berkenaan masih dirahsiakan. "Kita dalam proses mengenal pasti semua pemain import dan saya harapkan pengurusan akan buat keputusan dan umumkan senarai pemain import dalam masa terdekat bergantung kepada kemampuan kewangan kita sekurang kurangnya kita akan ambil lima pemain import," katanya.

Beliau ditemui media selepas aksi persahabatan antara Negeri Sembilan FC Penang FC, di Stadium Tuanku Abdul Rahman, Paroi. Perlawanan tersebut dimenangi Penang FC dengan keputusan 2-1. Dalam pada itu, Devan mengakui pihaknya tidak menghadapi masalah besar dalam membentuk sebuah pasukan mantap meskipun membawa masuk 14 pemain tempatan baharu musim ini.


Gol tunggal Joelinton letakkan Newcastle hampiri perlawanan akhir Piala Liga

SOUTHAMPTON, 25 Januari- Eddie Howe memberi amaran kepada Newcastle kendaliannya yang mereka belum selamat untuk ke aksi akhir Piala Liga selepas kemenangan 1-0 ke atas Southampton awal pagi tadi.Joelinton menjaringkan gol tunggal perlawanan di babak kedua aksi di St Mary's untuk meletakkan Newcastle semakin hampir ke perlawanan akhir kejuaraan domestik sejak tahun 1999.Pemain Southampton, Duje Caleta-Car dibuang padang di akhir permainan yang menjadi tegang selepas gol penyamaan Adam Armstrong untuk skuad kendalian Nathan Jones, dibatalkan oleh VAR kerana terkena tangan.Newcastle boleh mengesahkan tiket ke Wembley menjelang aksi timbal balik di St James' Park pada 31 Januari, bertemu pemenang antara Manchester United dan Nottingham Forest di perlawanan akhir.Pengendali Newcastle, Eddie Howe mahu anak buahnya terus memberi tumpuan pada aksi kedua separuh akhir Piala Liga menentang Southampton di St James’ akhir bulan ini."Ia merupakan hari yang baik tetapi perjalanan masih jauh dalam pertemuan ini."Gembira dapat menang, itu matlamat kami, tetapi kami sedar 1-0 terlalu tipis."Ia perlawanan yang sukar. Saya rasa kedua-dua pasukan masih mempunyai peluang masing-masing.

(Penyerang Newcastle, Joelinton meraikan gol di babak kedua aksi di St Mary's untuk meletakkan Newcastle semakin hampir ke perlawanan akhir kejuaraan domestik sejak tahun 1999/AFP)

"Belum ada kelebihan pada sesiapa. Kami akan kembali ke St James dengan penyokong di belakang kami," katanya.Howe bagaimanapun mengakui pasukannya bernasib baik apabila jaringan penyamaan Armstrong dibatalkan: "Saya fikir ia adalah gol. Sangat lega apabila keputusan VAR menafikannya." katanya.Newcastle menharungi musim cemerlang di bawah kendalian Howe dengan menduduki tangga ketiga Liga Perdana Inggeris dan mara ke separuh akhir pertama kejuaraan domestik sejak tahun 2005.Kali terakhir mereka memenangi trofi domestik ialah pada Piala FA 1995.Final terakhir mereka berakhir dengan kekalahan di tangan Manchester United ketika Piala FA 1999. Bagi Newcastle, ini adalah tempoh paling menjanjikan buat pasukan itu sejak era Kevin Keegan pada 1990-an. -AFP


Bundesliga: RB Leipzig daki tangga kedua liga

MUNICH, 25 Januari- RB Leipzig kembali mendaki tangga kedua liga selepas berpesta gol ketika menewaskan pasukan tercorot, Schalke 6-1 semalam.Pemain tengah RB Leipzig, Dani Olmo menampilkan prestasi terbaik apabila berjaya menjaringkan gol disamping membantu pasukannya dengan hantaran-hantaran menarik dalam perlawanan yang dilangsungkan di laman lawan.Penyerang antarabangsa Portugal, Andre Silva memulakan pesta gol RB Leipzig pada minit ke-7 perlawanan separuh masa pertama menerusi rembatan jarak jauh.Leipzig terus melebarkan kedudukan pada minit ke-44 selepas bola rembatan Dani Olmo yang ditepis oleh penjaga gol Schalke, Alex Schwolow melantun kembali sebelum disudahkan oleh Silva menerusi kuisan mudah menjadikan kedudukan 2-0.Olmo sekali lagi menjadi 'duri dalam daging' buat tuan rumah apabila bola hantaran lintangnya berjaya disudahkan penyerang Timo Werner pada minit-minit akhir separuh masa pertama perlawananGol tersebut merupakan jaringan pertama bekas penyerang Chelsea itu setelah disisihkan daripada skuad Jerman pada Piala Dunia 2022 di Qatar akibat kecederaan lutut.Schalke yang menerima ejekan oleh para penyokong kembali mengatur permainan pada separuh masa kedua dengan serangan bertali arus terhadap kubu RB Leipzig. Hasilnya, mereka berjaya mendapat gol tunggal menerusi pemain tengah, Soichiro Kozuki pada minit ke-56. Menjadikan kedudukan 3-1.Gol tersebut merupakan gol pertama buat pemain kebangsaan Jepun itu dalam penampilan keduanya buat Schalke.Dani Olmo membuktikan dirinya sebagai bintang dalam pembikinan apabila meledak gol keempat RB Leipzig menerusi rembatan jarak jauh yang gagal ditepis oleh Schwolow pada minit ke-83. menjadikan kedudukan 4-1.RB Leipzig terus menekan pertahanan Schalke yang semakin tidak bermaya dengan tambahan dua gol masing-masing oleh Yussuf Poulsen pada minit ke-86 sebelum Benjamin Henrichs menjaringkan gol keenam tiga minit sebelum perlawanan tamat.Leipzig kini tidak pernah tewas dalam 15 perlawanan berturut-turut dalam kesemua pertandingan.Sementara itu, kekalahan kepada RB Leipzig menyebabkan Schalke kekal di tangga tercorot liga-AFP

(Pemain RB Leipzig, Dani Olmo beraksi ketika menentang Schalke/ AFP)


Santos bimbing Poland

WARSAW, 25 Januari-Selepas meninggalkan skuad kebangsaan Portugal, Fernando Santos bakal beralih arah membimbing pasukan Poland.Perkara itu diumumkan Presiden Persatuan Bola Sepak Poland, Cezary Kulesza pada Isnin.Menurut Kulesza, satu sidang media mengenai pelantikannya akan diadakan dalam masa terdekat.Santos, 68 tahun melepas jawatannya bersama Portugal selepas pasukannya tumpas kepada Maghribi di peringkat suku akhir Piala Dunia 2022.Tindakan beliau meletakkan kaptennya, Cristiano Ronaldo di bangku simpanan pada perlawanan itu dikritik hebat kerana dianggap menjadi punca kekalahan mereka.Santos mula mengendalikan Portugal pada 2014 dan mengemudi pasukan itu dalam 109 perlawanan. Pencapaian terbaiknya adalah membawa Portugal menjuarai kejohanan Euro dan memenangi saingan Liga Negara-negara musim 2018/2019.-AFP

(Fernando Santos diumumkan sebagai pengurus baharu Poland/ FOTO AFP)


Badminton: Lee Zii Jia jatuh ke ranking keempat dunia, Beregu lelaki dan wanita pamer peningkatan kedudukan

KUALA LUMPUR, 24 Januari-Ranking atau kedudukan terkini Persekutuan Badminton Dunia (BWF) menyaksikan beberapa perubahan dalam kalangan pemain negara.Berdasarkan kemas kini terbaharu Persekutuan Badminton Dunia (BWF) hari ini, Zii Jia yang sebelum ini menghuni ranking kedua, kini turun ke kedudukan keempat.Zii Jia dipintas pemain Indonesia, Anthony Sinisuka Ginting manakala Viktor Axelsen dari Denmark mengekalkan statusnya selaku pemain nombor satu dunia.Zii Jia yang berpisah dengan jurulatih dari Indonesa, Indra Wijaya pada November tahun lalu tersingkir pada pusingan pertama Terbuka Malaysia, dua minggu lalu.Beraksi di Terbuka India minggu lalu pula, pemain berusia 24 tahun itu hanya sekadar mara ke pusingan kedua.Sementara itu, beregu lelaki utama negara, Aaron Chia-Soh Wooi Yik naik satu anak tangga untuk berada di tempat kedua dunia di belakang pasangan Indonesia, Fajar Alfan-Muhamad Rian Ardianto.Ini merupakan pencapaian ranking tertinggi dalam kerjaya mereka setakat ini.Kenaikan ranking itu turut dibantu menerusi pencapaian mereka muncul naib juara Terbuka India, kelmarin.Beregu wanita, Pearly Tan-M Thinaah juga berjaya memperbaiki ranking apabila naik ke kedudukan keenam dunia.

(Beregu wanita, Pearly Tan-M Thinaah juga berjaya memperbaiki ranking ke-6 dunia)


Piala Dunia: Speedy Tigers kembali positif selepas kekalahan perit

KUALA LUMPUR, 24 Januari- Pasukan hoki negara sudah melupakan kekalahan yang memeritkan demi memburu kemenangan ke atas Afrika Selatan, pada aksi tempat kesembilan hingga ke-16 kempen Piala Dunia 2023 di Stadium Birsa Munda, Rourkela di India, Khamis ini.Pengurus pasukan Datuk Mirnawan Nawawi berkata suasana dalam kem negara terutama dalam kalangan pemain kembali positif, walaupun mereka dilihat sangat kecewa apabila gagal mara ke peringkat suku akhir, selepas tewas kepada Sepanyol menerusi penentuan pukulan penalti Ahad lepas.Beliau berkata kekalahan seperti dialami skuad Speedy Tigers bimbingan A. Arul Selvaraj pada aksi “Crossover” di Stadium Kalinga, Bhubaneswar itu bukan perkara asing dalam kejohanan besar.

“Tapi apa yang penting ialah pemain-pemain mampu untuk bangkit kembali dan fokus semula kepada tugas serta tanggungjawab seterusnya.“Ketika ini fokus harus diberikan kepada perlawanan menentang Afrika Selatan dan saya percaya pemain-pemain mampu melakukan yang terbaik,” katanya menerusi video yang dikongsikan Konfederasi Hoki Malaysia (KHM) kepada media hari ini. Beliau berkata barisan pemain akan kembali menjalani latihan di padang hari ini, selepas berehat dan menjalani proses pemulihan setibanya di Rourkela dari Bhubaneswar, yang memakan masa satu jam perjalanan dengan menaiki pesawat, semalam.Menjelang pertembungan Khamis ini, Malaysia memiliki kelebihan di atas kertas berdasarkan kedudukan ranking dunia di tempat ke-10, sementara Afrika Selatan ke-15.Pada kempen Piala Sultan Azlan Shah 2022 November tahun lepas, Malaysia yang berjaya menamatkan penantian 39 tahun untuk mencipta sejarah kali pertama menjuarai kejohanan itu, menewaskan Afrika Selatan 7-2 pada aksi kumpulan.Penyertaan di India merupakan penampilan kesembilan skuad hoki negara di Piala Dunia sejak diperkenalkan pada 1971, dengan pencapaian terbaik meraih tempat keempat pada edisi 1975 ketika Malaysia menjadi tuan rumah.Edisi lepas menyaksikan Malaysia hanya mampu menamatkan cabaran di tempat ke-15.- BERNAMA


Everton sahkan Lampard lepas jawatan pengendali kelab

LONDON, 24 Januari- Frank Lampard dipecat sebagai pengendali Everton selepas kurang setahun membimbing pasukan yang kini bergelut dalam saingan Liga Perdana Inggeris itu.Lampard menggantikan Rafael Benitez pada Januari 2022, tetapi bekas bos Chelsea itu terpaksa meninggalkan pasukan yang kini berada di tangga ke-19 liga.Everton tewas 2-0 kepada West Ham Sabtu lalu, kekalahan kesembilan dalam 12 aksi Liga Perdana Inggeris yang meletakkan mereka pada kutipan mata smenyamai pasukan tercorot, Southampton.Pemilik Everton, Farhad Moshiri sebelum ini memberikan sokongan terhadap Lampard, namun kekalahan di West Ham, yang disaksikan sendiri oleh pemilik itu selepas menghadiri perlawanan buat pertama kali dalam tempoh 14 bulan Ia sudah cukup untuk membuatkan legenda Chelsea itu dipecat."Everton Football Club secara rasmi mengesahkan yang Lampard telah melepaskan jawatannya sebagai pengendali pasukan utama lelaki."Semua di Everton mengucapkan terima kasih kepada Lampard dan barisan kejurulatihannya di atas perkhidmatannyasepanjang 12 bulan.

(Everton Football Club secara rasmi mengesahkan yang Lampard telah melepaskan jawatannya sebagai pengendali pasukan/AFP)

"Dedikasi dan komitmen Lampard serta pasukannya sangat memberangsangkan sepanjang kehadirannya di kelab, tetapi keputusan perlawanan dan kedudukan dalam liga memaksa kami membuat keputusan sukar ini."Kelab sudah memulakan proses mendapatkan pengendali baharu dan akan memaklumkannya dalam masa terdekat," kata Tottenham.Paul Tait dan Leighton Baines akan mengendali sesi latihan buat sementara waktu, dengan Everton akan bertemu pendahulu liga, Arsenal pada 4 Februari. Lampard tiba di Everton 12 bulan lalu dengan pasukan itu merosot di tempat ke-16.Bekas pemain tengah Chelsea dan England itu pada mulanya melihat masa depan cerah bagi membantu kelab Merseyside itu mengelak penyingkiran.- AFP


Terbuka Australia: Rybakina mara ke separuh akhir

(Elena Rybakina, pemain 25 tahun dari Latvia itu mengakui sukar buatnya untuk kembali menemui rentak selepas memenangi Terbuka Perancis 2017 pada usia 19 tahun/AFP)

MELBOURNE, 24 Januari- Juara Wimbledon, Elena Rybakina mara ke separuh akhir Terbuka Australia buat kali pertama selepas kemenangan 6-2, 6-4 ke atas Jelena Ostapenko sebentar tadi.Pemain pilihan ke-22 itu mengatasi bekas juara Terbuka Perancis, yang menjadi pilihan ke-17, dalam tempoh 1 jam 19 minit di Rod Laver Arena dan akan bertemu sama ada Jessica Pegula atau VictoriaAzarenka untuk merebut tempat ke final."Saya amat gembira dapat mara ke separuh akhir (Terbuka Australia) buat pertama kali. Suasananya sangat menakjubkan."Sudah tentu, saya gementar, terutamanya dalam perlawanan terakhir, sejujurnya. Tidak segugup sebelum perlawanan. Saya sangat gembira kerana saya berjaya mengatasi emosi sendiri, saya bermain dengan sangat baik hari ini," " kata pemain Kazakhstan itu.Rybakina juga mengucapkan terima kasih kepada pasukan bimbingannya kerana membantunya mengatasi kegelisahan ketika dia cuba menamatkan perlawanan dengan kemenangan.“Saya cuba bertenang, tetapi saya perlukan mereka dan ia banyak membantu semasa perlawanan,” katanya.

Ostapenko memenangi kedua-dua pertemuan antara mereka sebelum ini - kali terakhir di Eastbourne dua tahun lalu - dan turut mara ke suku akhir pertamanya di Terbuka Australia.Pemain 25 tahun dari Latvia itu mengakui sukar buatnya untuk kembali menemui rentak selepas memenangi Terbuka Perancis 2017 pada usia 19 tahun.Selepas menewaskan Coco Gauff di pusingan keempat, keyakinannya kembali melonjak tetapi dikecewakan oleh Rybakina yang memburu gelaran Grand Slam keduanya dalam dalam tempoh enam bulan selepas mengungguli Wimbledon pada Julai. - AFP


Mbappe jaring lima gol aksi Piala Perancis

(Penyerang Paris Saint-Germain, Kylian Mbappe (kanan) melengkapkan hatrik di babak pertama aksi Piala Perancis menentang Pays de Cassel di Stadium Bollaert-Delelis, Lens/AFP)

PARIS, 24 Januari- Kylian Mbappe menjadi pemain Paris Saint-Germain pertama menjaringkan lima gol dalam satu perlawanan ketika gergasi Ligue 1 itu menewaskan kelab divisyen enam, Pays de Cassel 7-0 dalam aksi Piala Perancis.Mbappe, yang menjaringkan hatrik ketika Perancis tewas di tangan Argentina pada aksi akhir Piala Dunia sebulan lalu, melengkapkan ketiga-tiga gol di babak pertama ketika PSG mendahului 4-0 sebelum rehat.Dia menambah dua gol lagi di babak kedua, dengan Neymar dan Carlos Soler turut menemui sasaran untuk PSG dalam pertembungan kelompok 32 terakhir itu.Penyerang Paris Saint-Germain, Neymar menjaringkan gol menerusi sepakan percuma ketika aksi Piala Perancis menentang Pays de Cassel di Stadium Bollaert-Delelis, Lens. PSG yang sudah memenangi Piala Perancis sebanyak 14 kali, melebihi mana-mana pasukan lain, akan bertemu Marseille awal bulan depan.Perlawanan itu akan berlangsung pada 6 Februari, seminggu sebelum PSG melayan kunjungan Bayern Munich dalam perlawanan pertama kelompok 16 terakhir Liga Juara-Juara Eropah.Mbappe diberikan lilitan kapten manakala Neymar turut membarisi kesebelasan utama, tetapi Lionel Messi direhatkan.

(Penyerang Paris Saint-Germain, Kylian Mbappe (kiri) meraikan kemenangan dengan rakan sepasukan Neymar ketika aksi Piala Perancis menentang Pays de Cassel di Stadium Bollaert-Delelis, Lens/AFP)

Mbappe turut membuat umpanan untuk jaringan pertama Neymar sejak Piala Dunia.Mbappe kini menyamai rekod jaringan sepanjang zaman Piala Perancis dan sudah meledak 29 gol dalam semua pertandingan, menyamai rekod legenda Marseille, Jean-Pierre Papin. -AFP


Kyrgios sasar 'come back' pada Mac selepas pembedahan lutut

MELBOURNE, 24 Januari- Bintang tenis Australia, Nick Kyrgios menyifatkan pembedahan lututnya adalah satu kejayaan yang hebat dan menyasarkan untuk kembali beraksi dengan bakal menjadikan aksi Masters ATP Indian Wells pada Mac sebagai penampilan pertamanya.Pengurusnya, Daniel Horsfall berkata, pemain berusia 27 tahun itu mengalami kecederaan sekali gus menarik diri daripada Terbuka Australia pada malam sebelum kejohanan, berkata dia sangat kecewa terlepas Grand Slam di depan penyokong sendiri."Pembedahan itu adalah satu kejayaan besar," kata pengurusnya Daniel Horsfall kepada akhbar Melbourne Age."Kami gembira dengan keputusan itu. Sekarang kami akan meneruskan untuk pemulihan yang cepat dan menyasarkan untuk beraksi di Indian Wells." -AFP


KUFC tambah dua lagi pemain import dari Kyrgyzstan dan Brazil

KOTA BHARU, 23 Januari - Dua lagi pemain import masing-masing seorang dari Kyrgyzstan dan Brazil akan memperkuatkan pasukan Kelantan United (KUFC), bagi menghadapi saingan Liga Super musim ini, kata Ketua Pegawai Operasinya Wan Mohd Zul Ikman.Wan Mohd Zul berkata dua pemain itu ialah Ernist Batyrkanov, 25, dari Kyrgyzstan dan Yan Victor Silva Paixão, 27, dari Brazil.“Ernist Batyrkanov akan bermain di posisi penyerang, manakala Yan Victor bermain di bahagian pertahanan tengah pasukan pada musim ini.“Kedua-kedua pemain import ini telah menandatangani kontrak bersama pasukan selama semusim, semalam,” katanya ketika dihubungi Bernama, hari ini.Sebelum ini, KUFC mengumumkan penyertaan pemain import dari Senegal, Morgaro Lima Gomis ke dalam pasukan itu, manakala dua lagi pemain import akan diumumkan dalam masa terdekat menjadikan keseluruhan lima pemain import akan membarisi Kijang Hijau, bagi mengharungi cabaran Liga Super musim ini.

(Kiri - Ernist Batyrkanov dan dari kanan Yan Victor Silva Paixão/FOTO Facebook KUFC)

Mengulas lanjut, Wan Mohd Zul berkata Ernist Batyrkanov berkebolehan beraksi di posisi sayap kiri dan kanan, selain memiliki pengalaman beraksi di Liga Utama Armenia serta Kazakhstan.“Pemain itu (Ernist Batyrkanov) menjaringkan 13 gol dan merupakan pemain kebangsaan negaranya. “Bagi Yan Victor pula, beliau merupakan bekas pemain kebangsaan skuad B-15 dan B-17 Brazil, namun memulakan karier awalnya bersama kelab Liga Utama Portugal, Gil Vicente pada musim 2016,” katanya.Saingan Liga Super musim ini dijangka bermula 24 Feb ini. - BERNAMA

(Kelantan United FC melengkapkan perpindahan masuk penyerang antarabangsa Kyrgyzstan, Ernist Batyrkanov untuk menghadapi Liga Super Malaysia musim 2023/FOTO Facebook KUFC)

(Pemain pertahanan asal Brazil, Yan Victor Silva Paixão pernah beraksi di Liga Brazil bersama Botafogo-SP serta Caxias-RS dan ke Liga Korea sementara bersama Chungbuk Cheongju FC/FOTO Facebook KUFC)


Penampilan sulung Ronaldo bersama Al Nassr

(Aksi Cristiano Ronaldo semasa perlawanan bola sepak Liga Pro Arab Saudi antara Al-Nassr dan Al-Ettifaq di Stadium King Fahd di ibu negara Arab Saudi, Riyadh/FOTO AFP)

RIYADH, 23 Januari - Penyerang baharu Al Nassr, Cristiano Ronaldo menjadi tumpuan dalam aksi menentang Ettifaq yang berlangsung, hari ini.Dalam aksi tersebut Al Nassr menang dengan keputusan 1-0.Ronaldo yang memakai lilitan kapten dalam perlawanan tersebut dilihat sukar untuk beraksi dengan baik kerana sering menjadi sasaran pasukan lawan.Bintang Portugal itu juga dua kali kehilangan bola ketika mahu menunjukkan kemahirannya malah rakan sepasukan bergelut menghantar bola kepadanya.Percubaan awal Ronaldo tidak menemui sasaran malah dia hampir menanduk masuk hantaran lintang Abdulmajeed Al Sulaiheem yang kemudian dimanfaatkan oleh Anderson Talisca untuk gol kemenangan pada minit ke-31.

(Cristiano Ronaldo memberi isyarat semasa perlawanan bola sepak Liga Pro Arab Saudi antara Al-Nassr dan Al-Ettifaq di Stadium King Fahd di ibu negara Arab Saudi, Riyadh/FOTO AFP)

Penampilan sulung Ronaldo dalam aksi liga dilihat tidak sehebat ketika dia menjaringkan dua gol dalam aksi persahabatan antara pilihan Riyadh menentang Paris Saint-Germain yang diterajui Lionel Messi, baru-baru ini.Ronaldo yang memakai lilitan kapten untuk Al Nassr, tidak menyerlah di babak pertama, dua kali kehilangan bola ketika mahu menunjukkan kemahirannya, dan rakan sepasukan bergelut menhantar bola kepadanya. - AFP


Enam pelumba bawa cabaran TSG di Tour of Sharjah

(Pasukan berbasikal Terengganu Polygon Cycling Team (TSG)/FOTO Facebook TSG)

KUALA TERENGGANU, 23 Januari - Enam pelumba menjadi taruhan pasukan berbasikal terbaik Asia, Terengganu Polygon Cycling Team (TSG) untuk berentap di Tour of Sharjah bermula Jumaat ini.Ketua Pegawai Operasi TSG Nasiruddin Wan Idrus berkata kejohanan selama lima hari di Emiriah Arab Bersatu (UAE) itu, merupakan perlumbaan sulong pasukan berkenaan pada musim ini yang bertaraf 2.2.Beliau berkata pelumba yang terpilih membawa cabaran itu termasuk tiga import dan tiga tonggak tempatan, sedang menjalani kem latihan fasa satu TSG di dalam negara.“Untuk pelumba tempatan kita ada Wan Abdul Rahman Hamdan, Mohd Shahrul Mat Amin dan Irwandie Lakasek yang sudah beberapa musim bersama skuad elit kita.“Tonggak import pula dibarisi Metkel Ayob, Anatolii Budiak dan pelumba baharu TSG musim ini, Aiman Cahyadi yang juga pelumba terbaik Indonesia 2022,” katanya ketika dihubungi pemberita.

Menurut Nasiruddin pihaknya menyasarkan untuk meraih dua podium dan mempertahankan gelaran juara keseluruhan pasukan di Tour of Sharjah itu nanti.Katanya TSG perlu meraih seberapa banyak mata bermula daripada perlumbaan pertama agar sasaran muncul sebagai pasukan benua terbaik dunia 2023 menjadi kenyataan.“Di Tour of Sharjah 2022 kita berjaya meraih juara keseluruhan dan menang satu podium menerusi Anatolii Budiak. Tahun ini kita harap pencapaian lebih baik dengan kekuatan skuad yang ada,” katanya.TSG musim 2023 dibarisi 16 pelumba termasuk tujuh import dan sembilan tempatan di bawah bimbingan jurulatih kelahiran Kanada, Jeremy Hunt. -BERNAMA


Cheong Min buru slot Sukan SEA Kemboja 2023

KUALA LUMPUR, 23 Januari - Selepas pulih daripada kecederaan kaki kanan, jaguh wushu negara Tan Cheong Min kini berazam untuk merebut slot ke Sukan SEA Kemboja 2023 buat julung kalinya yang akan berlangsung di Phnom Penh dari 5 hingga 17 Mei ini. Pemenang emas Kejohanan Wushu Dunia 2017 dan 2019 itu memaklumkan beliau kini dalam persiapan mempertajam kemahiran untuk beraksi di temasya dwitahunan itu, selepas tiga acara wushu utamanya iaitu Nandao, Nanquan, Nangun tersenarai dalam pertandingan.Cheong Min yang baru dibenarkan kembali memulakan latihan sepenuh masa tahun ini berkata walaupun sudah beraksi hingga ke pentas dunia, adalah penting untuk beliau mempersembahkan aksi terbaik ketika sesi pemilihan untuk menambat hati barisan kejurulatihan supaya namanya tersenarai ke Kemboja. “Saya alami kecederaan kaki kanan pada 31 Ogos tahun lepas kerana salah cara mendarat pada sesi latihan namun sekarang ini sudah pulih hingga 90 peratus.“Jadi memang saya ada sasaran (sertai Sukan SEA Kemboja) apabila tahun lepas saya hanya sertai Sukan Universiti ASEAN (AUG) namun, macam sekarang pemilihan untuk ke Sukan SEA Kemboja dan Sukan Asia di Hangzhou, China masih belum dilakukan. Saya rasa jurulatih hanya akan membuat pemilihan dalam seminggu lagi namun besar harapan saya untuk beraksi di Sukan SEA pertama kalinya,” katanya kepada pemberita di Majlis Sukan Negara (MSN) baru-baru ini.

( Atlet negara wushu Tan Cheong Min memenangi anugerah Olahragawati Kebangsaan pada Majlis Anugerah Sukan Negara (ASN) 2019/2020 di sebuah hotel pada Mac tahun lalu)

Menyifatkan berada dalam keadaan terbaiknya, pemenang Olahragawati Kebangsaan Anugerah Sukan Negara (ASN) 2019/2022 itu optimis mampu membuat penampilan terbaiknya menerusi Nandao, Nanquan dan Nangun sekali gus tidak sabar untuk memberikan saingan sengit kepada pihak lawan. Cheong Min, 25, mencipta sejarah apabila menjadi atlet wushu wanita pertama dinobatkan sebagai Olahragawati Kebangsaan apabila mengharumkan nama Malaysia menerusi sumbangan pingat emas acara Nandao dan pingat perak (Nanquan) pada Kejohanan Wushu Dunia 2019 di Shanghai, China. Pada Mei lepas, skuad wushu negara menutup cabaran di Sukan SEA Hanoi, Vietnam dengan meraih keseluruhan dua pingat emas, satu perak dan dua gangsa.- BERNAMA


Nketiah wira kemenangan The Gunners

MANCHESTER, 23 Januari- Jaringan minit akhir Eddie Nketiah membolehkan Arsenal menang 3-2 ke atas Manchester United untuk mendahului lima mata di puncak Liga Perdana.

The Gunners kekal di landasan untuk merangkul kejuaraan pertama dalam tempoh 19 tahun.

United mendahului di Emirates selepas rembatan kencang Marcus Rashford membuka jaringan dengan gol kesembilannya sejak siri perlawanan Piala Dunia.  Arsenal menyamakan kedudukan dalam masa tujuh minit apabila tandukan kuat Nketiah melengkapkan gerakan pasukan yang cemerlang. Usaha jarak jauh Bukayo Saka yang melepasi sudut bawah meletakkan tuan rumah di depan pada awal babak kedua.

United kemudiannya bangkit apabila Lisandro Martinez, yang pernah menjadi sasaran Arsenal, menanduk masuk bola hasil sepakan sudut.Tekanan Arsenal akhirnya mendapat ganjarannya apabila Nketiah menjaringkan gol menjadikannya wira kemenangan Arsenal ke atas United dengan keputusan 3-2.

"Emosi, banyak keghairahan, banyak kualiti. Ia tidak menjadi lebih baik daripada itu," kata Arteta.

"Untuk datang ke sini menentang pasukan ini dan bermain dengan cara kami bermain. Terutamanya separuh masa kedua, persembahannya luar biasa."

(TNketiah melepasi pertahanan lawan untuk menjaringkan gol menjadikannya wira kemenangan Arsenal ke atas United dengan keputusan 3-2/AFP)

Kekalahan pertama dalam 11 perlawanan secara realistik menamatkan sebarang harapan untuk gelaran pertama United dalam sedekad apabila mereka ketinggalan 11 mata di belakang Arsenal di tempat keempat, setelah bermain lebih banyak perlawanan.

“Sukar untuk diterima apabila anda tewas pada peringkat terakhir permainan,” kata Ten Hag.

"Kami melakukan kesilapan dengan ketiga-tiga gol. Biasanya kami lebih baik dalam situasi sebegitu. Ia tidak boleh berlaku."katanya. AFP


Jaringan hatrik Haaland bantu Manchester City membenam Wolverhamptom

MANCHESTER, 23 Januari- Hatrik Erling Haaland bukan sahaja membantu City membenam Wolverhampton 3-0, malah mengatasi jumlah 23 gol yang dicatat Jamie Vardy (2019-2020), Harry Kane (2020-2021) serta Mohamed Salah dan Heung-min Son pada 2021-2022 ketika memenangi Kasut Emas selaku penjaring terbanyak Liga Perdana Inggeris (EPL).

Hatrik keempat yang dilakukan bintang penyerang Norway itu musim ini membolehkannya mengumpul 24 gol keseluruhan, dan jumlah tersebut dilakar hanya dalam 20 perlawanan.

Selepas bermula perlahan selepas liga bersambung sebaik sahaja tamat Piala Dunia, Haaland kembali menemui rentak dan kini telah meledak 30 gol keseluruhan dalam semua pertandingan hanya pada musim pertama bersama City.

Sedangkan Vardy, Kane, Salah dan Heung-min memerlukan seluruh musim untuk meledak 23 gol, malah Haaland juga dua gol mengatasi Salah, Pierre-Emerick Aubameyang serta Sadio Mane ketika berkongsi trofi penjaring terbanyak liga musim 2018-2019.

(Erling Haaland membawa bola sebelum meledak gol  ketika membantu Manchester City menumpaskan Wolverhampton di Etihad, Manchester/AFP)

Skuad bimbingan Pep Guardiola menunjukkan keghairahan untuk mempertahankan kejuaran dengan mempamerkan aksi garang hanya tiga hari selepas menumpaskan Tottenham 4-2. -AFP


Impian Malaysia ke suku akhir musnah, tewas kepada Sepanyol

KUALA LUMPUR, 23 Januari- Malaysia terlepas peluang layak ke peringkat suku akhir Piala Dunia 2023 selepas tewas kepada Sepanyol menerusi penentuan penalti 3-4 pada aksi 'cross over' di Stadium Kalinga pada malam Ahad.

Sebelum itu skuad negara mempamer aksi menakjubkan apabila mengikat pasukan ranking kelapan dunia itu 2-2 pada masa penuh permainan.

Pada aksi tersebut, Malaysia yang turun dengan misi memburu kemenangan ketiga dalam kempen Piala Dunia, terpaksa bermain secara bertahan selepas menerima asakan bertali arus Sepanyol sepanjang suku pertama dan kedua.

Taktikal bertahan dan menanti peluang melakukan serangan balas itu akhirnya membuahkan hasil apabila penyerang Faizal Saari meletakkan The Speedy Tigers di depan pada minit ke-35.

Bagaimanapun, Sepanyol bangkit dengan dua gol pantas pada minit ke-41 menerusi penalti stroke dan minit ke 42 hasil jaringan padang.

Ketinggalan 2-1, skuad kendalian A. Arul Selvaraj itu kemudian mula menggandakan asakan memburu gol penyamaan, namun jaringan Amirul Azahar dibatalkan pengadil.

Skuad negara terus melancar serangan di suku keempat dan usaha tersebut berhasil apabila Shello Silverius menjaringkan gol penyamaan pada minit ke-49, sekali gus mengheret pertemuan ke penentuan penalti.

Dalam penentuan tersebut, Malaysia sekali lagi terikat 3 sama dengan Sepanyol dan memaksa pertarungan diteruskan dengan aksi 'sudden death'.

Nasib jelas tidak (memihak 'The Speedy Tigers' dalam penentuan berkenaan apabila penyerang, Firhan Ashari gagal menyempurnakannya, sekali gus memusnahkan impian Malaysia ke suku akhir.

Kekalahan itu turut menyaksikan Malaysia yang berada di ranking ke-9 dunia, terpaksa beraksi dalam saingan klasifikasi dengan bertemu Afrika Selatan, Khamis ini.


Rali Monte Carlo, Sebastien Ogier hampiri kejuaraan kali ke-9

ALPES-DE-HAUTE, 22 Januari- Pemandu Perancis, Sebastien Ogier semakin hampir mencatat rekod menjuarai perlumbaan Rali Monte Carlo buat kali ke-9 selepas mengatasi rakan sepasukan di Toyota, Kalle Rovanpera dengan kelebihan 16 saat menjelang peringkat akhir empat pusingan, awal pagi esok.Ogier yang merupakan juara dunia lapan kali, memandu secara berhati-hati dalam saingan yang membabitkan laluan bergunung di Monte Carlo itu.Situasi tersebut membuka ruang buat juara bertahan, Rovanpera merapatkan jurang masa dari 36 saat yang dicatat semalam.Pemandu Finland itu mula memberi tekanan dengan memenangi dua daripada tiga perlumbaan di peringkat pagi.Manakala pemandu Belgium, Thierry Neuville di tempat ketiga buat Hyundai dengan 32 saat di belakang selepas menawan dua perlumbaan di sebelah petang.Elfyn Evans menjadi pemandu ketiga pasukan Toyota melengkapkan kelompok empat teratas.Ogier sebelum ini berkongsi rekod lapan kejuaraan di Monte Carlo bersama juara dunia sembilan kali, Sebastian Loeb yang tidak beraksi kali ini.


NEW DELHI, 22 Januari- Bintang muda Thailand yang semakin meningkat, Kunlavut Vitidsarn mengejutkan pilihan utama Viktor Axelsen untuk merangkul kejuaraan badminton Terbuka India dengan kemenangan 22-20, 10-21, 21-12 dalam perlawanan akhir di sini.Ia merupakan kemenangan pertama Vitidsarn, yang juga bekas juara dunia remaja, terhadap pemain nombor satu dunia dari Denmark itu dalam enam percubaan.Pilihan kelapan kejohanan berusia 21 tahun itu membuat Axelsen bekerja untuk setiap mata dan memenangi kebanyakan rali panjang."Daripada kekalahan saya sebelum ini menentang Viktor, saya telah belajar bahawa jika saya boleh melibatkannya dalam rali panjang dan membawa perlawanan ke penentuan maka saya mempunyai peluang untuk menang," kata Vitidsarn, yang tewas kepada Axelsen dalam perlawanan akhir Kejohanan Dunia tahun lepas."Strategi saya adalah menyesuaikan diri semasa kami bermain bersama. Saya bermain tanpa banyak tekanan tetapi rancangan utama adalah untuk menyerang. Saya memberikan apa sahaja yang saya ada." tambahnya. -AFP

(Vitidsarn kejutkan Axelsen, rangkul gelaran Terbuka India/AFP).


(FIFA menerusi surat rasmi mengumumkan bahawa FFSL digantung "sehingga dimaklumkan kelak"/REUTERS)

COLOMBO, 22 Januari- Badan induk bola sepak dunia, FIFA telah menggantung persekutuan kebangsaan Sri Lanka, sebulan selepas mengeluarkan "notis merah" berhubung isu tadbir urus.Amaran itu dibuat selepas Kementerian Sukan memperkenalkan peraturan yang dilaporkan menjejaskan autonomi dan kebebasan badan sukan negara, termasuk Persekutuan Bola Sepak Sri Lanka (FFSL).Bulan ini FFSL mengadakan pemilihan yang dilaporkan tidak mencapai piawaian yang dipersetujui dengan FIFA dan Konfederasi Bola Sepak Asia (AFC).Dalam pemilihan itu, sekutu menteri sukan dipilih sebagai pengerusi.FIFA menerusi surat rasmi mengumumkan bahawa FFSL digantung "sehingga dimaklumkan kelak".Penggantungan itu menghalang skuad kebangsaan Sri Lanka yang berada di tengah-tengah krisis ekonomi besar, yang sebahagiannya dipersalahkan atas rasuah daripada mengambil bahagian dalam pertandingan antarabangsa.Pasukan lelaki Sri Lanka berada di kedudukan ke-207 dunia manakala skuad wanita kedudukan ke-155. -AFP

(FIFA gantung Sri Lanka berikutan isu tadbir urus/FFSL)


Soh Wai Ching sasar pertahan gelaran untuk 10 tahun akan datang

PETALING JAYA, 22 Januari- Pelari Menara nombor satu dunia, Soh Wai Ching meletakkan sasaran untuk mempertahankan gelaran yang dipegangnya itu dalam tempoh 10 tahun lagi.Bagi merealisasikan misi tersebut, atlet berusia 29 tahun itu berhasrat melakar lebih banyak kejayaan baharu bermula pada tahun 2023 ini.Wai Ching mula memegang gelaran pelari nombor satu dunia sejak April 2022 dan kini terus mendahului dengan kutipan 774 mata.Dia akan mula menjalani latihan dan menyertai kejohanan di Dubai, Kuwait, Amerika Syarikat dan Poland selepas berakhirnya perayaan Tahun Baharu Cina."Saya sudah capai sasaran nombor satu dunia pada April 2022. Saya nak pastikan saya konsisten dengan rangking itu dalam tempoh 10 tahun. Kemudian, saya juga nak menang sekali lagi pada Larian Bangunan 'Empire States' Oktober tahun ini sekali gus dapat menang untuk kali ketiga berturut-turut," kata Soh Wai Ching kepada pemberita RTM di Petaling Jaya.

(Soh Wai Ching ditemui pemberita RTM di Petaling Jaya sempena Tahun Baharu Cina)

Selain itu Wai Ching juga bercadang untuk melakar dua lagi pencapaian dalam Guinness World Records tahun ini.Sasarannya ialah memperbaiki catatan rekod pendakian tangga secara menegak dalam masa satu jam di menara dan juga menggunakan mesin.


Terbuka India: Aaron Chia-Wooi Yik hanya dapat 'angpau', RM127,493

NEW DELHI, 22 Januari- Beregu lelaki negara, Aaron Chia-Soh Wooi Yik tewas pada pusingan akhir Terbuka India, sebentar tadi.Wakil tunggal negara itu kalah kepada gandingan muda dari China, Liang Wei Keng-Wang Chang, 21-14, 19-21 dan 18-21.Beregu negara bermula cemerlang pada set pertama apabila hanya memerlukan 13 minit untuk mendahului lawan di Dewan Tertutup KD Jadhav, New Delhi. Masuk set kedua, wakil China bangkit merebut peluang selepas berjaya membaca taktikal Aaron-Wooi Yik.Meski peluang dilihat menyebelahi wakil negara, bagaimanapun 'ubi muda' China itu mempamerkan aksi memberangsangkan pada set penentuan untuk merebut gelaran juara Terbuka India buat kali pertama.Liang Wei Keng-Wang Chang dilihat berada dalam momentum terbaik selepas berjaya mengungguli tempat ke-2 Terbuka Malaysia, tewas ditangan atlet Indonesia, Fajar Alfian-Rian Ardianto.Keputusan itu menyaksikan Aaron-Wooi Yik membawa pulang wang tunai sebanyak AS$29,750 (RM127,493) manakala Wei Keng-Wang Chang meraih AS$62,900 (RM269,557) selaku juara.Pasangan negara itu selepas ini akan mengalihkan fokus bagi menghadapi saingan Masters Indonesia di Jakarta yang bermula Selasa ini.


Semangat Tahun Baharu Cina, Liek Hou idam hatrik emasKUALA LUMPUR, 22 Januari - Atlet para badminton negara, Cheah Liek Hou mengidamkan kejayaan hatrik emas temasya paralimpik sebelum bersara daripada arena antarabangsa. Jelas pemenang pingat emas Sukan Paralimpik Tokyo 2020 kategori SU5 (kecacatan tangan) itu, sasaran beliau seterusnya adalah temasya Paris 2024 dan Los Angeles 2028.Beliau yang bakal menjangkau usia 40 tahun ketika temasya Los Angeles 2028 berharap,tahun arnab sempena Tahun Baharu Cina kali ini akan membawa tuah termasuk bebas daripada sebarang kecederaan."Daya badan kita semakin berusia keadaan semakin menurun, jadi saya harus menjaga stamina badan saya. Kalau tahun ini dalam keadaan baik tahun hadapan sekiranya mencapai matlamat saya, mungkin saya akan cuba menyertai sukan paralimpik empat tahun lagi," katanya ketikda ditemui RTM pada pagi sambutan perayaan Tahun Baru Cina di rumah kediaman keluarga di sini.Liek Hou kini baru pulih dari kecederaan tumit yang dialaminya pada hujung tahun lalu.

(Atlet para badminton negara, Cheah Liek Hou)

Sementara itu, Jap Joe Tjin ibu kepada Liek Hou menyokong penuh hasrat yang dizahirkan anak lelakinya itu."Saya bangga dengan pencapaian Liek Hou kerana dia sudah berbakti kepada negara dan masyarakat. Itulah kemampuan Liek Hou, dan sebagai orang tua saya boleh mendorong dan menasihatinya sahaja," katanya.Liek Hou bakal bersaing dalam kejohanan Para Badminton Antarabangsa di Sepanyol pada Februari depan yang merupakan kejohanan kelayakan ke Paralimpik Paris 2024.Sementara itu, perayaan Tahun Baharu Cina kali ini tetap disambut meriah oleh Liek Hou sekeluarga meski pun diraikan secara sederhana.Pagi sambutan tahun arnab kali ini terlebih dahulu disambut di rumah keluarganya di Klang Lama bersama ibu, isteri dan adik beliau.Mereka bakal berkunjung ke kediaman keluarga sebelah ibunya di Tapah, Perak.


Tidak perlu ragu untuk dapatkan dos penggalak - Pakar

KUALA LUMPUR, 22 Januari - Masyarakat tidak perlu berasa ragu untuk mengambil dos penggalak khususnya dos penggalak kedua bagi melindungi diri mereka daripada terdedah daripada bahaya jangkitan COVID-19.Menurut pakar-pakar kesihatan, pengambilan dos penggalak sedia ada iaitu daripada jenis monovalen masih lagi relevan dan merupakan antara instrumen yang berkesan bagi mencegah penularan wabak itu terutama terhadap golongan yang berisiko. Bagi Pakar Perunding Penyakit Berjangkit Jabatan Perubatan Fakulti Perubatan Universiti Malaya Prof Madya Dr Sharifah Faridah Syed Omar berkata dos penggalak masih mempunyai peranan, walaupun ia tidak dapat mengelak jangkitan sebaik dahulu.“Apabila kita mengambil dos penggalak, antibodi badan akan meningkat walaupun bukan pada tahap yang kita kehendaki. Namun tidak dinafikan, ia (antibodi) juga akan turun dengan cepat, tetapi sekurang-kurangnya, dalam masa yang singkat itu ia mampu melindungi kita daripada terkena jangkitan.“Jadi dos penggalak ini masih mampu memberi perlindungan selain dapat mengurangkan penularan yang terlalu cepat,” katanya ketika dihubungi Bernama. Sebelum ini Menteri Kesihatan Dr Zaliha Mustafa menyarankan orang ramai yang telah menerima dos penggalak pertama melebihi tempoh enam bulan, supaya mendapatkan dos penggalak kedua serta tidak menunggu vaksin bivalen.Mengulas lanjut Dr Sharifah berkata masyarakat juga perlu memastikan sumber maklumat berkenaan dos penggalak diperoleh daripada sumber yang sahih terutama berkenaan kesan sampingan bagi mengelakkan kekeliruan dan seterusnya menimbulkan ketakutan dan kegusaran. “Apa-apa rawatan atau ubat yang ada sekarang, semua ada kesan sampingan. Yang membezakannya sama ada kesan sampingan itu serius atau tidak serta berapa kerap kita mendapat kesan sampingan setelah mengambil sesuatu rawatan atau sesuatu ubat.Berdasarkan data di laman web KKMNOW setakat 11.59 malam semalam, sejumlah 16,296,721 atau 49.9 peratus daripada populasi negara ini telah mengambil dos penggalak pertama dan hanya 757,464 atau 2.3 peratus dari populasi sama memilih mendapatkan dos penggalak kedua.

Sementara itu, Pakar Perunding Kanan Pediatrik Datuk Dr Amar Singh HSS berpendapat perbincangan mengenai keperluan dos penggalak COVID-19 sepatutnya mengambil kira keseimbangan risiko dan faedah kepada rakyat.“Keputusan untuk mendapatkan penggalak patut mengambil kira beberapa isu seperti pendedahan risiko, sejauh mana perlindungan tempat kerja anda atau ketika berjumpa orang lain dalam masyarakat, umur, kondisi kesihatan dan sikap anda sebelum ini terhadap vaksin.“Oleh itu keputusan untuk mendapatkan penggalak adalah pilihan individu. Jika anda sudah berumur, mempunyai risiko terdedah dan komorbiditi kesihatan, lebih baik mendapatkan (dos) penggalak,” katanya.Senada dengan Dr Amar, Felo Akademi Sains Malaysia Prof Datuk Dr Lokman Hakim Sulaiman mencadangkan agar mereka yang dikategorikan sebagai kumpulan berisiko tinggi untuk mengalami jangkitan serius dan kematian supaya mengambil dos penggalak.“Saya sendiri telah mengambil kedua-dua dos penggalak… dengan perubahan varian baru yang kelihatan mudah menjangkiti walaupun tidak mendatangkan gejala berat, dos penggalak amat perlu,” katanya. - BERNAMA


Kim Swee uji kemampuan tiga import baharu di Thailand

MELAKA, 22 Januari - Keserasian tiga import baharu Sabah FC yang diikat awal Januari lepas, bakal diuji dalam tiga perlawanan persahabatan yang berlangsung di Thailand, bermula 28 Jan.Ketua jurulatih Sabah FC Datuk Ong Kim Swee berkata kesebelasan utamanya akan berangkat ke Bangkok pada 27 Jan ini, bagi melayani kunjungan kelab dari Korea, Thailand dan Denmark.“Tiga perlawanan ini cukup penting, untuk memastikan kita mendapat rentak terutamanya dengan kehadiran ramai pemain baharu bersama pasukan Sabah FC.“Jadi saya berharap dengan latihan yang diadakan di Thailand ini, akan mampu membentuk satu kombinasi yang baik sebelum berlangsung perlawanan lain,” katanya ketika ditemui pemberita di kediaman keluarganya di sini hari ini sempena sambutan Tahun Baharu Cina.Sabah FC sebelum ini telah mengikat tiga pemain import baharu iaitu bekas pemain Gremio Esportivo Brasil, Gabriel Peres; bekas pemain kelab IBV di liga Iceland, Telmo Castanheira; dan bekas pemain import Kelantan yang berasal dari Nigeria, Jacob Njoku.

Kehadiran tiga pemain import itu sekali gus memperkuatkan skuad badak, yang secara keseluruhan kini mempunyai lima pemain import termasuk Saddil Ramdani dan Park Taesu yang telah disambung kontrak.Sementara itu pengendali berusia 52 tahun itu, mengakui memerlukan sedikit masa lagi untuk memantapkan prestasi pemain kendaliannya, meskipun telah menjalani latihan selama tiga minggu.“Secara asasnya kita memerlukan tiga hingga lapan minggu latihan, untuk memastikan pemain berada pada tahap kecergasan yang cukup tinggi.“Jadi kita berharap pemain dapat meneruskan latihan kerana setiap pemain dalam Sabah FC adalah penting memandangkan tahun ini kita mempunyai banyak perlawanan,” katanya.- BERNAMA


Liga Perdana Inggeris: Chelsea-Liverpool seri tanpa jaringan

(Pemain pertahanan Liverpool, Stefan Bajcetic mengawal bola ketika perlawanan bola sepak Liga Perdana Inggeris antara Liverpool dan Chelsea di Anfield, Liverpool/FOTO AFP)

LIVERPOOL, 22 Januari - Perlawanan Liverpool - Chelsea langsung tidak menunjukkan prestij kedua pasukan tersebut setelah hanya mampu seri tanpa jaringan dalam perlawanan Liga Perdana Inggeris (EPL) yang berlangsung pagi tadi di Anfield. Ia sekaligus menyaksikan mereka kini ketinggalan sembilan mata daripada slot Liga Juara-Juara musim hadapan.Pengendali The Reds, Jurgen Klopp berkata meski beliau berpuas hati dengan aksi yang ditonjolkan anak buahnya, sesuatu harus dilakukan segera bagi mencipta kemenangan."Bagi saya adalah jelas dalam situasi ini kita perlu bersedia untuk langkah-langkah kecil. Saya jangkakan kemajuan dan sudah pasti ia amat penting untuk pasukan," katanya.Sementara itu Pengurus Chelsea, Graham Potter turut gembira dengan prestasi pasukan, tenaga semangat dan disiplin yang ditunjukkan oleh pasukkannya.Katanya, mengikat Liverpool di laman sendiri adalah sesuatu yang boleh dibanggakan.

"Tidak mudah untuk ke sini dengan kualiti Liverpool dan Anfield. Jadi kami mengambil mata dan menerima mata dan bergerak ke hadapan dengan cara yang positif," kata Potter.Dalam perlawanan tersebut The Blues berjaya mendahului hasil jaringan Kai Havertz namun dibatalkan kerana offside.Chelsea kekal di tangga ke-10 manakala The Reds melonjak ke tangga kelapan beza jaringan mengatasi Brentford. - AFP


Ulasan Hoki Piala Dunia 2023: Laluan getir menanti The Speedy Tigers

KUALA LUMPUR, 22 Januari - Skuad hoki negara, The Speedy Tigers akan berdepan Sepanyol yang juga merupakan pasukan kelapan terbaik dunia pada 7 malam ini di Stadium Kalinga, Bhubaneswar, India.Namun Malaysia dilihat mempunyai kelebihan untuk melakar kejutan menewaskan Sepanyol selepas mudah menewaskan Chile dan New Zealand sebelum ini.Sekali gus menempah tiket ke perlawanan suku akhir Piala Dunia 2023.Berdasarkan rekod pertemuan Malaysia menentang Sepanyol sebelum ini, The Speedy Tigers pernah tewas di tangan Sepanyol 3-4 pada 2019.Namun itu semua tidak boleh dijadikan kayu ukur buat Malaysia dalam kejohanan ini. Ini kerana pasukan Malaysia yang akan bermain di pusingan Crossover petang ini mempunyai barisan pemain yang baharu dan penuh motivasi.

Malaysia dilihat mempunyai penyerang muda lincah di bahagian tengah Shahmie Irfan Suhaimi disusuli dua pemain yang bijak menukat taktikal ketika menyerang Razie Rahim dan Norsyafiq Sumantri.Pemain senior Meor Muhammad Azuan Hasaan yang sering membuat larian pantas juga dilihat sering membuatkan pertahanan lawan bocor.Skuad Arul juga mempunyai pakar pukulan penalti dalam pembikinan Najmi Farizal Jazlan yang dilihat mampu merobek gawang pasukan di rangking ke-9 dunia itu.


Seri tanpa jaringan, Liverpool dan Chelsea kekal di pertengahan carta

(Andrew Robertson bergelut dengan Hakim Ziyech/AFP)

LIVERPOOL, 21 Januari- Musim buruk Liverpool dan Chelsea disimpulkan dengan keputusan seri 0-0 di Anfield yang tidak banyak membantu peluang kedua-dua pasukan untuk mendaki empat tangga teratas Liga Perdana Inggeris.Satu mata setiap satu menyebabkan kedua-dua kelab ketinggalan sembilan mata daripada slot Liga Juara Eropah.Gol jaringan Kai Havertz bagi Chelsea pada awal permainan diketepikan kerana ofsaid manakala pembelian baharu bernilai €100 juta, Mykhailo Mudryk menunjukkan potensi meyakinkan apabila dibawa masuk dari bangku simpanan.Tetapi The Blues kekal di tangga ke-10 tanpa kemenangan liga di tempat lawan sejak Oktober tahun lalu.Liverpool pula berada di kedudukan kelapan, di atas Brentford dengan perbezaan gol.Jurgen Klopp menyifatkan kekalahan 0-3 Liverpool kepada Brighton hujung minggu lalu sebagai prestasi terburuk dalam lapan tahunnya di Anfield dan dalam perlawanan ke-1,000 dalam karier pengurusannya.Klopp membuat perubahan besar dengan meletakkan Fabinho, Jordan Henderson dan Trent Alexander-Arnold di bangku simpanan.Pertukaran pemain tidak banyak memberi kesan kepada prestasi yang bertambah baik secara drastik.Selepas kebuntuan dalam kedua-dua perlawanan akhir Liga dan Piala FA musim lalu yang dimenangi Liverpool menerusi sepakan penalti, pertemuan ketiga berturut-turut antara kedua-dua pasukan berakhir tanpa jaringan. -AFP

(Thiago Silva (kiri) berebut bola dengan Darwin Nunez semasa perlawanan bola sepak Liga Perdana Inggeris antara Liverpool dan Chelsea di Anfield di Liverpool, barat laut England/AFP)


Aaron Chia-Wooi Yik baham 'Garuda', layak ke pusingan akhir

NEW DELHI, 21 Januari- Beregu lelaki negara, Aaron Chia-Soh Wooi Yik mara ke pusingan akhir badminton Terbuka India.Ia selepas kemenangan kedua yang diperoleh dalam saingan 'rubber-set' menentang wakil Indonesia, Fajar Alfian-Rian Ardianto dengan kutipan mata 11-21,21-15 dan 21-16, sebentar tadi.Set pertama menyaksikan gandingan negara masih mencari rentak permainan sekali gus peluang dimanfaat regu Indonesia untuk mendominasi permainan.Bagaimanapun, Aaron Chia-Wooi Yik bangkit menerusi set kedua, menekan pihak lawan selain kurang melakukan pukulan 'unforced error'.Momentum sama dibawa untuk set ketiga, mendahului permainan dengan jurang empat mata dan berjaya menamatkan tempoh permainan dalam masa 53 minit.Pertembungan itu turut menyaksikan Aaron Chia-Wooi Yik berjaya menundukkan wakil Indonesia untuk kali keempat.Beregu di ranking ketiga dunia itu bakal berentap antara wakil dari Korea Selatan, Kang Min Hyuk-Seo Sung Jae atau wakil China, Liang Wei Keng-Wang Chang untuk merebut gelaran juara Terbuka India edisi kali ini.


Terbuka India: Pearly Tan-M.Thinaah tewas ditangan Jepun, kandas di separuh akhir

NEW DELHI, 21 Januari- Perjalanan beregu wanita negara, Pearly Tan-M.Thinaah terkandas di pusingan separuh akhir Terbuka India.Gandingan pilihan ke-8 dunia itu tewas, 14-21 dan 16-21 kepada pasangan Jepun, Chiharu Shida-Nami Matsuyama.Pada set pertama, pasangan beregu negara gagal merapatkan jurang mata Kemenangan 'straight set' itu menyaksikan wakil Jepun melangkah ke pusingan akhir untuk bertemu sama ada wakil dari China, Chen Qing Chen-Jia Yi Fan atau Jeong Na Eun-Kim Hye Jeong dari Korea Selatan.Terdahulu, Pearly Tan-M.Thinaah berjaya menundukkan lawan dari India, China Taipei dan Jepun untuk mara ke pusingan separuh akhir.Pearly Tan-M.Thinaah merekodkan kekalahan ketiga dalam siri kejohanan dunia selepas pernah bergelar juara pada Terbuka Perancis, Oktober tahun lalu.Bagaimanapun, keputusan layak hingga ke peringkat separuh akhir kali ini memperbaiki pencapaian tempoh hari pada Terbuka Malaysia selepas mereka tewas awal kepada pasangan adik-beradik dari Bulgaria, Gabriela Stoeva-Stefani Stoeva.Gandingan negara itu akan mengalihkan fokus mereka bagi menghadapi saingan Masters Indonesia di Jakarta yang akan berlangsung bermula Selasa ini.


Dani Alves dipenjara, didakwa lakukan serangan seksual

BARCELONA, 21 Januari- Pemain pertahanan Brazil, Dani Alves ditahan pihak berkuasa Sepanyol selepas didakwa melakukan serangan seksual terhadap seorang wanita.Menurut kenyataan mahkamah, hakim di Barcelona mengambil tindakan berkenaan selepas menyoal pemain berusia 39 tahun itu bersabit kejadian yang berlaku di sebuah kelab malam.Sumber rapat memaklumkan hakim terpaksa mengambil tindakan itu selain seperti yang dipohon pendakwa raya, kerana mengambil kira ada risiko Alves akan melarikan diri.Alves, seorang daripada pemain paling berjaya dalam bola sepak, ditahan awal pagi tadi selepas dipanggil ke balai polis di Barcelona dan dihantar untuk berdepan penghakiman.Polis Catalonia berkata mereka menerima laporan pada 2 Januari daripada seorang wanita yang mendakwa Alves melakukan serangan seksual.Dakwaan serangan seksual di Sepanyol membabitkan apa-apa sahaja daripada meraba-raba dalam keadaan tidak diingini hinggalah merogol.Polis enggan memberi keterangan lanjut berhubung kes berkenaan, bagaimanapun sumber rapat memberitahu AFP, bahawa Alves didakwa melakukan kes rogol. -AFP


'The Speedy Tigers' lonjak ke ranking ke-9 dunia

KUALA LUMPUR, 21 Januari- Menjelang sambutan perayaan Tahun Baharu Cina, arena sukan negara menerima berita gembira tentang pencapaian membanggakan skuad hoki lelaki negara di pentas antarabangsa.Selain mengintai slot ke suku akhir Piala Dunia 2023 di India, pencapaian skuad kendalian A. Arul Selvaraj itu turut berjaya melonjakkan ranking Malaysia ke kedudukan kesembilan dunia.Sebelum ini, mata ranking menjadi antara misi skuad negara di Piala Dunia kerana ia bakal memainkan peranan penting dalam undian peringkat kumpulan di Piala Asia di China nanti.Pada kejohanan itu, Malaysia meletakkan sasaran meraih pingat emas yang turut menawarkan tiket automatik ke Sukan Olimpik 2024 di Paris selepas kali terakhir beraksi ketika edisi 2000 di Sydney.Dengan meraih kemenangan 3-2 ke atas Chile dan New Zealand, Malaysia bukan saja mengintai tempat ke suku akhir, malah turut memperbaiki ranking dunia dari kedudukan ke-10 sebelum ini.Ketika ini, India berada di ranking tertinggi bagi pasukan Asia iaitu di kedudukan keenam manakala Korea Selatan ke-10. The Speedy Tigers berpeluang melonjak ke tangga kelapan dunia seandainya berjaya menewaskan Sepanyol di saingan kalah mati esok dan layak ke suku akhir.Kedudukan terbaik Malaysia adalah di tempat keempat pada Piala Dunia 1975 di Kuala Lumpur 1975. Ketika berada di ranking kelapan dunia, Malaysia sekali lagi menjadi tuan rumah pada 2002 dan gagal melepasi saingan 'cross over'.


Tenis Terbuka Australia 2023: Rublev tiada masalah jinakkan Evans, bakal berdepan Holger Rune

(Gelagat Andrey Rublev dari Rusia ketika bermain menentang Dan Evans/FOTO AFP)

MELBOURNE, 21 Januari - Pilihan kelima, Andrey Rublev berjaya menjinakkan pemain Britain yang meningkat naik, Dan Evans di pusingan ketiga, sekali gus mara ke peringkat 16 terbaik kejohanan.Rublev dilihat tidak berdepan masalah untuk menewaskan Evans yang hanya memberi tentangan di set pertama sebelum tunduk mudah dua set berikutnya.Pemain kelahiran Rusia itu menang straight sets, 6-4, 6-2 dan 6-3 ke atas Evans yang merupakan pilihan ke-25 kejohanan.Rublev sebelum ini pernah mara ke saingan suku akhir Terbuka Australia dua tahun lalu.Dia berpeluang mengulangi pencapaian tersebut sekiranya menang ke atas pemain muda Denmark, Holger Rune di peringkat keempat nanti.Sementara itu, kejutan berlaku di pusingan ketiga apabila bekas pemain nombor 1 dunia, Daniil Medvedev dari Rusia tumbang di tangan pemain muda Amerika Syarikat, Sebastian Korda straight sets 7-6, 6-3 dan 7-6.

(Holger Rune dari Denmark mendapat rawatan selepas terjatuh di Terbuka Australia/ FOTO AFP)

Selepas ketinggalan dua set awal, Medvedev cuba bangkit mencerahkan peluang di set ketiga.Namun, pilihan ketujuh itu gagal mengatasi tentangan sengit Korda yang akhirnya menang menerusi tie-break 7-6.Keputusan itu menyaksikan Korda, 22 tahun, bakal berdepan pilihan ke-10 dari Poland, Hubert Hurkacz di pusingan keempat.


Terbuka India 2023: Pearly-Thinaah berdepan cabaran sukar dalam rebut slot ke final

KUALA LUMPUR, 21 Januari - Episod hitam di Terbuka Malaysia minggu lalu akhirnya berjaya dipadam oleh dua beregu negara yang meneruskan cabaran di saingan separuh akhir Terbuka India 2023 malam ini.Beregu wanita, Pearly Tan dan M. Thinaah serta beregu lelaki, Aaron Chia-Soh Wooi Yik bagaimanapun berdepan laluan sukar apabila dijadual bertemu pilihan kedua kejohanan dalam kategori masing-masing.Beregu wanita negara, Pearly dan Thinaah sebelum ini tersingkir di pusingan awal dalam saingan pembuka musim jelajah BWF di Terbuka Malaysia minggu lalu.Namun, pasangan nombor 8 dunia itu dilihat kembali ke prestasi sebenar apabila berjaya mara sehingga ke separuh akhir Terbuka India setelah mengatasi gandingan Jepun, Rin Iwanaga-Kie Nakanishi 21-13, 21-13 semalam.

Misi mereka untuk memburu gelaran kedua bagaimanapun dilihat sukar apabila lawan yang bakal ditemui di separuh akhir malam ini ialah pilihan kedua dari Jepun, Nami Matsuyama-Chiharu Shida.Berdasarkan rekod pertemuan, pasangan negara hanya pernah menang sekali ke atas lawan mereka itu dalam 7 perlawanan sebelum ini.


Zii jia, Aaron-Wooi Yik ketuai skuad Malaysia ke BAMTC

KUALA LUMPUR, 21 Januari - Pemain perseorangan lelaki profesional negara Lee Zii Jia dan penyandang juara dunia beregu lelaki Aaron Chia-Soh Wooi Yik adalah antara pemain yang akan mewakili skuad Malaysia ke Kejohanan Badminton Berpasukan Campuran Asia 2023 (BAMTC) di Dubai, Emiriah Arab Bersatu pada 14 hingga 19 Feb ini.Persatuan Badminton Malaysia (BAM) dalam kenyataan memaklumkan pemain badminton lelaki lain termasuk dua pemain pasukan kebangsaan Leong Jun Hao dan Chen Tang Jie serta tiga pemain profesional berpengalaman iaitu Ong Yew Sin, Teo Ee Yi dan Tan Kian Meng.Dalam pada itu, BAM akan menurunkan empat pasukan pemenang pingat gangsa Kejohanan Badminton Asia yang diadakan di Shah Alam, Selangor tahun lepas termasuk beregu utama negara Pearly Tan-M. Thinaah serta Go Pei Kee dan Teoh Mei Xing dalam skuad wanita.“Pemenang pingat emas Olimpik Belia Goh Jin Wei, pendatang baharu Wong Ling Ching, Lai Pei Jing dan Toh Ee Wei akan melengkapkan pasukan wanita dalam kejohanan di Dubai itu,” menurut kenyataan berkenaan hari ini.

Malaysia tidak pernah memenangi pertandingan itu sejak kali pertama diadakan di Hanoi, Vietnam pada 2017.Skuad negara tersingkir pada suku akhir semasa edisi 2017 dan 2019 di Hong Kong. - BERNAMA


Zii Jia masih 'berbisa' perlu diberi kepercayaan - Choong Hann

(Pemain perseorangan lelaki negara Lee Zii Jia kecewa selepas tewas dengan pemain Jepun Kodai Naraoka pada Kejohanan Badminton Petronas Terbuka Malaysia 2023 di Axiata Arena Bukit Jalil pada 11 Januari lalu/FOTO BERNAMA)

KUALA LUMPUR, 21 Januari - Pengarah kejurulatihan Persatuan Badminton Malaysia (BAM), Wong Choong Han berpandangan pemain perseorangan lelaki, Lee Zii Jia perlu bangkit semula bagi memastikan dia kekal berada di landasan tepat sebagai pemain profesional.Choong Han berkata setakat ini beliau belum lagi berhubung dengan Zii Jia untuk mengetahui punca sebenar kemerosotan prestasi pemain itu di Terbuka Malaysia dan Terbuka India."Jii Zia masih lagi berada di landasan profesional masih ada masa untuk dia mencari rentak.“Kita perlu beri kepercayaan terhadap apa jua keputusan Zii Jia,” kata Choong Han.Katanya, masih terlalu awal untuk menilai prestasi pemain nombor dua dunia itu meski pun Zii Jia meninggalkan BAM setahun lepas.

Menurutnya, Zii Jia mungkin masih dalam proses memantapkan kedudukan sebagai pemain profesional negara dan masa akan menentukan keupayaan beliau.Di kejohanan Terbuka India, pemain berusia 24 tahun itu menghuni ranking kedua dunia apabila gagal melepasi pusingan kedua manakala di Terbuka Malaysia dia tersingkir seawal pusingan pertama.Zii Jia tewas kepada pemain meningkat naik Jepun, Kodai Naraoka, 21-13, 17-21, 19-21, dalam pusingan pertama Terbuka Malaysia minggu lepas dan kalah kepada Li Shi Feng dari China dalam pusingan kedua Terbuka India, 11-21, 21-14, 18-21, Khamis lepas.


BAM hanya ketengah pemain yang terbaik pada Sukan SEA Kemboja

KUALA LUMPUR, 21 Januari - Persatuan Badminton Malaysia (BAM) sudah menghantar senarai panjang atlet skuad badminton negara kepada Majlis Sukan Negara (MSN) yang bakal menyertai temasya Sukan SEA 2023 di Phnom Penh, Kemboja yang dijadual pada Mei depan.Pengarah kejurulatihan perseorangan BAM, Wong Choong Hann berkata senarai akhir atlet kebangsaan akan diketahui selepas beberapa kejohanan utama selesai pada akhir April ini."Sekarang ini beberapa kejohanan sedang berlangsung, dan kita masih lagi melihat pencapaian atlet di kejohanan tersebut. "Kita juga sentiasa memberikan semangat kepada pemain dan selepas itu barulah kita akan membuat keputusan. Hanya calon yang terbaik akan tersenarai untuk kita ketengah ke Sukan Sea nanti," katanya selepas menghadiri mesyuarat dengan MSN di sini pada Jumaat.

Ditanya sama ada jaguh perseorangan lelaki negara Lee Zii Jia akan menyertai skuad itu, Choong Han hanya menjawab: "Saya akan maklumkan anda (media) kemudian."Sementara itu untuk Kejohanan Badminton Asia Championship, Dubai 2023, beliau menjelaskan hanya 16 pemain sahaja yang dibenarkan untuk beraksi di kejohanan yang membuka tirainya pada 25 hingga 30 April ini.BAM kini menghantar gabungan pemain kebangsaan dan profesional untuk bertanding dalam dua kejohanan bagi acara berpasukan campuran.Kejohanan itu ialah Badminton Berpasukan Campuran Asia 2023 (BAMTC) di Dubai, Emiriah Arab Bersatu dari 14 hingga 19 Februari ini diikuti Piala Sudirman di Suzhou, China dari 14 hingga 21 Mei depan.


Sepak takraw Sukan Sea: 22 emas ditawarkan di Kemboja

KUALA LUMPUR, 20 Januari- Temasya Sukan SEA Kemboja 2023 bakal mencipta sejarah dengan rekod sebanyak 22 pingat emas ditawarkan dalam acara sepak takraw pada temasya edisi ke-32 di Phnom Penh, dari 6 hingga 16 Mei ini.Acara chinlone kembali ke sukan serantau itu selepas enam tahun, sukan tradisi Myanmar itu menawarakan 12 pingat emas - empat masing-masing dalam acara lelaki, wanita dan campuran manakala enam emas acara lelaki dan empat emas wanita dipertandingkan dalam sepak takraw.Jumlah tetinggi pingat emas ditawarkan adalah sebanyak 12 ketika kali terakhir acara chinlone dipertandingkan pada edisi 2017 di Kuala Lumpur.Presiden Persekutuan Sepak Takraw Asia (ASTAF), Datuk Abdul Halim Kader, dalam kenyataan hari ini, berkata acara chinlone mendapatkan kelulusan dipertandingkan semasa mesyuarat bersama Jawatankuasa Penganjur Sukan SEA Kemboja di Phnom Penh, Selasa lalu.Beliau berkata untuk sepak takraw, setiap negara hanya boleh mengambil bahagian dalam tiga acara lelaki dan dua wanita manakala bagi chinlone tiga acara lelaki, dua wanita dan dua acara campuran dibenarkan.Katanya, sebuah negara hanya boleh menghantar satu pasukan bagi setiap acara.Bagaimanapun, tuan rumah Kemboja dibenarkan mengambil bahagian dalam semua acara.Abdul Halim, yang juga Timbalan Presiden Persekutuan Chinlone Asia sejak 2013, berkata mereka akan meminta Kementerian Sukan dan Hal Ehwal Belia Myanmar, bersama-sama Sepak Takraw Myanmar dan Persekutuan Chinlone untuk membantu negara-negara lain yang mengambil bahagian untuk membangunkan skuad chinlone mereka.“Saya akan meminta Myanmar memberikan sokongan dan tajaan kem latihan kendalian jurulatih Myanmar untuk tempoh dua hingga tiga bulan sebelum Sukan SEA di Nay Pyi Taw untuk pemain sepak takraw dan chinlone dari Singapura, Laos, Kemboja dan Malaysia,” katanya.- BERNAMA

(Presiden Persekutuan Sepak Takraw Asia (ASTAF), Datuk Abdul Halim Kader)


Azizulhasni, Pandelela calon Olahragawan, Olahragawati 2021

(Datuk Pandelela Rinong  dan Datuk Mohd Azizulhasni Awang tersenarai sebagai calon Olahragawan dan Olahragawati Kebangsaan Anugerah Sukan Negara (ASN) 2021)

KUALA LUMPUR, 20 Januari- Jaguh berbasikal trek Datuk Mohd Azizulhasni Awang dan ratu terjun Datuk Pandelela Rinong tersenarai sebagai calon Olahragawan dan Olahragawati Kebangsaan Anugerah Sukan Negara (ASN) 2021.Kedua-dua ikon sukan negara itu dijangka berdepan saingan sengit daripada atlet lain yang turut disenarai pendek pada ASN yang akan berlangsung pada 31 Jan ini di Dewan Banquet Majlis Sukan Negara (MSN) dan dijangka disempurnakan Perdana Menteri Datuk Seri Anwar Ibrahim. Bagi kategori Olahragawan Kebangsaan, Azizulhasni, yang diberi julukan ‘The Pocket Rocketman’ akan berhadapan saingan daripada juara dunia badminton yang juga beregu lelaki nombor satu tanah air, Aaron Chia-Soh Wooi Yik, Buda Anchah (bina badan), Ng Eain Yow (skuasy) dan Syarifuddin Azman (permotoran).Sementara, Pandelela akan dicabar dua pemain skuasy, Rachel Arnold dan Aifa Azman, Meilaura Dora Jimmy (bina badan) dan Nur Amisha Azrilrizal (Muaythai) bagi kategori Olahragawati Kebangsaan. Atlet powerlifting Bonnie Bunyau Gustin pula mengetuai pencalonan Olahragawan Paralimpik Kebangsaan, diikuti Datuk Abdul Latif Romly (para olahraga), Cheah Liek Hou (para badminton), Jong Yee Khie (powerlifting) dan Chew Wei Lun (boccia).Kategori Olahragawati Paralimpik Kebangsaan pula menyaksikan persaingan tiga penjuru antara Siti Noor Iasah Mohamad Ariffin (para olahraga), Nur Azlia Syafinaz Mohd Zais (para berbasikal) dan Brenda Anellia Larry (para renang).MSN dalam kenyataan hari ini memaklumkan calon yang disenarai pendek adalah berdasarkan pencapaian cemerlang atlet negara di pentas antarabangsa sepanjang 2021.“Jawatankuasa Pemilihan MSN dipengerusikan Timbalan Ketua Setiausaha (Strategik) Kementerian Belia dan Sukan Ramona Mohd Razali, menerima 49 pencalonan untuk 11 kategori daripada persatuan sukan kebangsaan, Majlis Olimpik Malaysia (MOM), Majlis Paralimpik Malaysia (MPM), Bahagian Atlet dan Paralimpik MSN serta Urusetia ASN 2021,” menurut kenyataan itu. Olahragawan dan Olahragawati Kebangsaan serta Olahragawan dan Olahragawati Paralimpik Kebangsaan, masing-masing akan menerima sebuah piala, piala iringan, sijil dan wang tunai RM20,000.ASN turut menawarkan tujuh anugerah lain iaitu Pasukan Lelaki dan Wanita Kebangsaan, Jurulatih Lelaki dan Wanita Kebangsaan, Anugerah Tokoh Sukan, Anugerah Kepimpinan Sukan dan Anugerah Khas.Anugerah berprestij yang mula diperkenalkan sejak 1966 itu adalah pengiktirafan tertinggi kerajaan bagi menghargai kecemerlangan sepanjang tahun yang dicapai atlet, jurulatih, pegawai dan persatuan sukan kebangsaan.Azizulhasni berjaya meraih gelaran Olahragawan Kebangsaan ASN bagi edisi 2009, 2010, 2017 dan 2019/2020 manakala Pandelela pernah dianugerahkan Olahragawati Kebangsaan pada 2013 dan 2015.- BERNAMA

(Atlet powerlifting Bonnie Bunyau Gustin tersenarai dalam pencalonan Olahragawan Paralimpik Kebangsaan)


ANKARA, 20 Januari - Novak Djokovic mara ke pusingan ketiga Terbuka Australia selepas menewaskan lawannya dari Perancis, Enzo Couacaud dalam perlawanan empat set pada Khamis.Djokovic, pemegang rekod sembilan gelaran perseorangan lelaki Terbuka Australia, menang dengan 6-1, 6-7 (5-7), 6-2, 6-0 dalam perlawanan Pusingan Kedua di Rod Laver Melbourne Arena.Pemain dari Serbia itu seterusnya akan menentang pemain Bulgaria, Grigor Dimitrov, lapor Agensi Anadolu.Sementara itu, pemain United Kingdom Andy Murray menang selepas berhempas pulas untuk menundukkan pemain Australia Thanasi Kokkinakis dalam aksi yang berlangsung di Margaret Court Arena.Perlawanan Murray menentang Kokkinakis berlangsung selama lima jam 45 minit.Murray memenangi pertembungan itu dengan 4-6, 6-7 (4-7), 7-6 (7-5), 6-3, 7-5. Beliau akan menentang Roberto Bautista Agut dari Sepanyol pada pusingan ketiga.

Sementara itu, pemain nombor dua dunia perseorangan wanita Ons Jabeur dari Tunisia tersingkir dalam Pusingan Kedua.Pemain Czech, Marketa Vondrousova menewaskan Jabeur 6-1, 5-7, 6-1 untuk bertemu rakan senegaranya Linda Fruhvirtova pada pusingan ketiga.Terbuka Australia, Grand Slam pertama tahun ini akan berlangsung hingga 29 Januari. - BERNAMA


Shalin puji aksi cemerlang skuad boling lelaki negara

KUALA LUMPUR, 20 Januari- Bekas ratu boling negara Shalin Zulkifli memuji aksi cemerlang skuad boling lelaki negara yang bukan sahaja mengakhiri penantian selama 15 tahun untuk muncul juara acara lima berpasukan malah turut menyapu bersih acara All Event di Kejohanan Tenpin Boling Asia (ATBC) di Hong Kong, baru-baru ini. Bekas pemain nombor satu Asia itu berkata kemenangan anak buah Ben Heng itu membuktikan prestasi mereka berada pada tahap terbaik berbanding penampilan di Piala Dunia Persekutuan Boling Antarabangsa (IBF) 2022 di Queensland, Australia tahun lepas yang kurang menyerlah. “Macam sebelum ini, kita memang tahu skuad boling lelaki bagus cuma mereka berdepan laluan sukar untuk menang emas, jadi kali ini di Hong Kong, mereka semua pertajamkan skil permainan untuk tamatkan penantian 15 tahun, jadi memang sangat bagus. “Mungkin prestasi kurang memberangsangkan skuad wanita kerana sudah lama tiada Kejohanan Tenpin Boling Asia,” katanya kepada pemberita di sini. Shalin, 44, mengakui kemenangan jaguh boling negara Muhammad Rafiq Ismail sudah dapat dijangka, apabila pemain nombor satu Asia itu bertindak cemerlang mengetuai cabaran negara dengan membawa pulang empat pingat emas. Pada aksi berlangsung di Pusat Boling Persatuan Olahraga China Selatan di Hong Kong baru-baru ini, acara trio dibarisi Muhammad Rafiq, Ahmad Muaz Fishol dan Timmy Tan mempamerkan aksi cemerlang selepas melakukan 4,677 jatuhan pin sekali gus menidakkan kemaraan trio Korea Selatan. Muhammad Rafiq bersama rakan sepasukan Syafiq Ridhwan, Mohd Syazirol Shamsudin, Tun Hakim, Timmy dan Ahmad Muaz, seterusnya meraih pingat emas acara lelaki lima berpasukan dengan melakukan 7,323 jatuhan pin.

(Bekas ratu boling negara Shalin Zulkifli / FOTO BERNAMA)

Atlet kelahiran Selangor itu turut beraksi cemerlang mengungguli acara Masters lelaki selain skuad negara menyapu bersih acara All Event lelaki dengan beliau membuat jatuhan pin tertinggi sebanyak 6,128 bagi meraih emas. Kemenangan itu menyaksikan skuad negara menutup cabaran di Hong Kong dengan membawa pulang empat pingat emas, lima perak dan tiga gangsa. Shalin bagaimanapun memaklumkan tiada kejohanan terdekat buat skuad negara apabila sukan berkenaan tidak dipertandingkan di Sukan SEA Kemboja 2023 dan Sukan Asia ke-19 di Hangzhou, China. -BERNAMA


Malaysia tewaskan New Zealand 3-2

INDIA, 19 Januari- Malaysia menamatkan saingan kumpulan C di tempat kedua selepas menewaskan New Zealand 3-2 dalam perlawanan yang berlangsung di Stadium Hoki Kalinga, Bhubaneswar, di sini.The Speedy Tigers memulakan perlawanan dengan positif apabila berjaya menjaringkan gol pertama pada minit ke-9 hasil gol padang Faizal Saari.Namun di suku kedua tiada sebarang gol dihasilkan walaupun anak-anak buah Arul Selvaraj banyak mengasak ke kubu New Zealand.Malaysia yang ingin mencipta sejarah di Piala Dunia Edisi ke-15 itu terus mengasak ke kubu "The Black Kids" dan berjaya menggandakan kedudukan 2-0 pada minit ke-43 menerusi pukulan sudut penalti yang disempurnakan Muhammad Razie Abd Rahim.Namun sebaik memasuki suku ke-4, New Zealand berjaya menyamakan kedudukan dua sama menerusi jaringan Hayden Phillips pada minit ke-52 dan Sam Lane seminit kemudian.Faizal Saari muncul wira negara apabila meledak gol ke-3 Malaysia pada minit ke-57 untuk Malaysia menamatkan perlawanan sekali gus melonjak menempatkan ke kedudukan ke-2 kumpulan C dengan enam mata.


Terbuka Australia: Nadal tersingkir, peluang cerah buat Djokovic

(Novak Djokovic memulakan kempen untuk menyamai rekod 22 Grand Slam Nadal dengan kemenangan ke atas Roberto Carballes Baena dari Sepanyol di Terbuka Australia, Melbourne/ REUTERS)

MELBOURNE, 19 Januari- Novak Djokovic meneruskan kepulangan impiannya di Terbuka Australia dengan seteru utama dan juara bertahan, Rafael Nadal tersingkir daripada saingan.Bintang tenis Serbia itu memulakan kempen untuk menyamai rekod 22 Grand Slam Nadal dengan kemenangan ke atas Roberto Carballes Baena dari Sepanyol.Dia akan bertemu pemain ranking ke-191 dari Perancis, Enzo Couacaud di pusingan kedua petang ini.Djokovic, 35, yang memburu gelaran ke-10 di Melbourne, terlepas aksi tahun lalu selepas dihantar pulang kerana pendiriannya berkenaan vaksin COVID-19."Saya tidak boleh meminta permulaan lebih baik di kejohanan ini daripada segi sokongan, perasaan saya di atas gelanggang serta permainan saya," kata Djokovic.Nadal berpotensi menjadi lawan Djokovic sekiranya masing-masing lolos ke final, namun pemain Sepanyol itu cedera di bahagian pinggul ketika tewas straight set di tangan pemain ranking ke-65 dari Amerika Syarikat, Mackenzie McDonald. - AFP

(Juara bertahan Terbuka Australia, Rafael Nadal tewas straight set di tangan pemain ranking ke-65 dari Amerika Syarikat, Mackenzie McDonald/ REUTERS)